NA LAKO YANI 4 FOV - A vosa ko Mosese, ka kaya, Ia, - Bible Search\nNA LAKO YANI 3 NA LAKO YANI 5\nNA LAKO YANI 4\nA ka mana sa kaya ko Jiova me cakava ko Mosese, 1-9. Sa kaya ko koya me rau lako vata kei Eroni, 10-17. Sa lako ko Mosese mai Mitiani, 18-23. Sa ciliva na luvena ko Sipora, 24-26. Erau veitavaki kei Eroni, 27,28. Erau la'ki tukuna na vosa i Jiova vei ira na qase ni Isireli, 29-31.\n1A vosa ko Mosese, ka kaya, Ia, raica, era na sega ni vakadinati au, se rogoca na domoqu: era na kaya ga, Sa sega ni rairai vei iko ko Jiova.\n2A sa kaya vua ko Jiova, A cava oqori e na ligamu? A sa kaya ko koya, Ai titoko. 3A sa kaya ko koya, Viritaka ki na qele. A sa viritaka ki na qele, a sa vuki me gata; a sa drotaka ko Mosese. 4A sa kaya vei Mosese ko Jiova, Mo dodoka na ligamu, ka taura na buina: a sa dodoka na ligana, ka taura, a sa vuki mei titoko e na ligana: 5me ra vakabauta kina ni sa rairai vei iko ko Jiova na Kalou ni nodra qase, na Kalou i Eparaama, na Kalou i Aisake, na Kalou talega i Jekope.\n6Sa kaya talega vua ko Jiova, Mo daramaka mada na ligamu ki na lomaseremu. A sa daramaka ko koya na ligana ki na lomaserena: ka ni sa cavuta tale mai, sa vukavuka na ligana, me vaka na uca-vulavula. 7A sa kaya, Mo daramaka tale na ligamu ki na lomaseremu: A sa daramaka tale na ligana ki na lomaserena; ka ni sa cavuta tale mai na lomaserena, sa vuki tale me tautauvata kei na yagona eliu: 8ia kevaka era sa sega ni vakabauti iko, ka sega ni vakadinata nai vakatakilakila ka caka eliu, era na vakabauta nai vakatakilakila ka caka emuri: 9ia kevaka era sa sega ni vakabauta nai vakatakilakila ruarua oqo, ka sega ni vakarorogo talega ki na domomu, mo qai kauta e dua na wai mai na uciwai, ka sova yani ki na qele mamaca: ia na wai ko na kauta mai na uciwai ena vuki me dra e na qele mamaca.\n10Sa qai kaya vei Jiova ko Mosese, Kemuni na noqu Turaga, ka'u sa sega ni rawata na vosa, sa sega eliu, ka sega talega oqo ni kemuni sa vosa oti vei au na nomuni tamata: ni'u sa dauvosa vakamalua, ka yame berabera.\n11A sa kaya vua ko Jiova, Ko cei sa cakava na gusu ni tamata? se ko cei sa cakava na galu, kei na didivara, kei na matarai, kei na mataboko? koi au ko Jiova, se segai? 12ia oqo, mo lako, ka'u na tiko kei na gusumu, ka vakavulici iko e na ka mo kaya.\n13A sa kaya ko koya, Kemuni na noqu Turaga, mo ni talai koya ga sa dodonu mo ni tala.\n14A sa tubu na cudru i Jiova vei Mosese, a sa kaya, Sa sega beka ni tuakamu ko Eroni na luve i Livai? au sa kila sa dau ni vosa ko koya: ka raica, sa lako talega mai me tavaki iko: ia ni sa raici iko, ena reki na yalona: 15Ia ko na vosa vua, ka solia na vosa ki na gusuna: ia ka'u na tiko kei na gusumu, kei na gusuna, ka vakavulici kemudrau e na ka mo drau cakava: 16ia ena tukuna na nomu vosa ko koya vei ira na tamata: ia ena vaka dina na gusumu ko koya, ia ko iko, ko na vaka na Kalou vua: 17ia ko na kauta e ligamu nai titoko oqo, ko na kitaka kina na veivakatakilakila.\n18A sa lako yani ko Mosese, ka lesu vei Jecoro na vugona, a sa kaya vua, Me'u lako mada, me'u lesu tale vei ira na wekaqu era sa tiko mai Ijipita, ka raica se ra bula tiko se segai. A sa kaya vei Mosese ko Jecoro, Mo lako e na vakacegu.\n19Ia sa kaya vei Mosese ko Jiova mai Mitiani, Mo ia, mo lesu ki Ijipita: ni ra sa mate kece na tamata era via vakamatei iko. 20A sa kauta na watina kei rau na luvena tagane ko Mosese, ka vakavodoki iratou e na asa, a sa lesu ki na vanua ko Ijipita: a sa kauta ko Mosese nai titoko ni Kalou e na ligana. 21A sa kaya vei Mosese ko Jiova, Ni ko sa lesu tale ki Ijipita, mo nanuma mo kitaka e na mata i Fero na cakacaka mana kecega ka'u sa lesia vei iko mo cakava: ia koi au, ka'u na vakaukauwataka na yalona, ka na sega ni laivi ira na tamata me ra lako: 22ia ko na kaya vei Fero, Sa kaya ko Jiova, Ko Isireli, na luvequ, na noqu ulumatua: 23ia ka'u sa kaya vei iko, Mo laiva na luvequ me lako yani, me qaravi au: ia kevaka ko sa bese ni laiva me lako, raica, ka'u na vakamatea na luvemu, na nomu ulumatua.\n24Ia ni sa tiko e na dua na bure e na gaunisala, sa veitata kaya ko Jiova, ka segata me vakamatea. 25A sa taura e dua na vatu gata ko Sipora, ka drutia laivi na vusona na luvena, ka biuta ki yavana, ka kaya, Na watiqu ni vakadave dra ko iko. 26Sa qai biuti koya me lako ko koya: a sa kaya na yalewa, Na watiqu sa vakadave dra, e na vuku ni veicelivi.\n27A sa kaya vei Eroni ko Jiova, Mo lako ki na loma ni vanua, mo tavaki Mosese. A sa lako ka tavaki koya mai na ulu-ni-vanua ni Kalou, ka reguca. 28A sa tukuna vei Eroni ko Mosese na vosa kecega i Jiova sa talai koya kina, kei nai vakatakilakila kecega sa vakarota vua.\n29A rau sa lako ko Mosese kei Eroni, ka vakasoqoni ira kece vata na nodra qase na Isireli: 30a sa tukuna ko Eroni na vosa kecega sa vosataka vei Mosese ko Jiova, ka kitaka nai vakatakilakila e matadra na tamata. 31A ra sa vakabauta ko ira na tamata; ia ni ra sa rogoca sa talevi ira na Isireli ko Jiova, ka sa raica na nodra rarawa, era sa qai cuva ka ia na lotu.


Kila o Josefa ni sa Bukete o Meri | Bula i Jisu\nBukete o Meri, ia e Sega ni Vakawati\nMACIU 1:18-25 LUKE 1:56\nKILA O JOSEFA NI SA BUKETE O MERI\nVAKAWATI O MERI KEI JOSEFA\nSa vula va na bukete i Meri. O se rairai nanuma tiko ni gauna se qai bukete kina, a lai sikovi Ilisapeci ena veidelana e Jutia. Ia qo sa lesu o Meri ina nona koro o Nasareci, sega ni dede era sa na kila na lewe ni nona koro ni sa bukete. Sa na leqataka mada ga na ituvaki qori!\nE ikuri ni lomaleqa nodrau sa veimusumusuki tu o Meri kei na matai o Josefa me rau vakawati. E kila tale ga o Meri ni tukuni ena lawa ni Kalou vei ira na Isireli ni na vakaviriki mate na yalewa sa musuki tu vua e dua na tagane, qai veiyacovi kei na dua tale. (Vakarua 22:23, 24) A sega ni vakayacora o Meri na ivalavala tawakilikili, ia ena rairai veinanuyaka se na vakamacalataka vakacava vei Josefa na nona bukete kei na cava ena yaco.\nNi lako tu o Meri me vula tolu, macala ga ni na via raici koya sara ga o Josefa. Gauna rau sota kina, ena rairai tukuna vua o Meri na kena ituvaki qai saga ena nona vinaka taucoko me vakamacalataka ni a bukete ena vuku ni yalo tabu ni Kalou. Ia sa na dredre mada ga me ciqoma qai vakabauta o Josefa na itukutuku qori.\nE kila o Josefa ni yalewa vinaka o Meri qai vinaka na kena irogorogo. Dua tale ga na ka na levu ni nona lomani koya. Ia se mani cava e tukuna, ena rairai vakasamataka ga o Josefa ni vakabuketetaki koya e dua tale na tagane. E sega ni vinakata o Josefa me vakaviriki mate se me vakamaduataki e matanalevu. Sa mani nanuma me sereki koya vuni. E rua erau veimusumusuki ena gauna ya e vaka ga rau sa vakamau, qai vinakati na veisere me muduki kina na veimusumusuki.\nNi se vakananuma voli ga na veika qo o Josefa, e lutu sara nona moce. Sa qai rairai vua na agilosi i Jiova ena tadra qai kaya: “Kua ni rere ni kauti Meri na watimu i vale, ni gone e kunekunetaka tiko e cakacaka ni yalo tabu. Ena vakasucuma e dua na gonetagane, mo vakayacani koya o Jisu, ni na vakabulai ira nona tamata mai na nodra ivalavala ca.”—Maciu 1:20, 21.\nNi yadra o Josefa, ena vakavinavinaka sara ga ni sa qai matata vua na ka e yaco vei Meri! E sega ni weletaka na ivakasala ni agilosi, e kauti Meri sara ina nona vale. Ni vakayacori qori e matanalevu, sa vaka ga na vakamau qai vakaraitaki kina ni rau sa vakawati o Josefa kei Meri. Ia a sega ni veiyacovi kei Meri o Josefa ena gauna a buketetaki Jisu voli kina.\nOti e vica na vula, erau vakavakarau o Josefa kei Meri sa bukete levu tu ena gauna ya me rau biuta nodrau koro o Nasareci. Me rau lako i vei ni sa voleka tu ni sucu o Meri?\nCava ena rairai vakasamataka o Josefa ni kila ni sa bukete o Meri? Na vuna?\nE rawa vakacava ni sereki Meri o Josefa ni rau se bera ni vakawati?\nNa cava e vakayacori e matanalevu me vakaraitaki kina ni rau sa vakawati o Josefa kei Meri?\nMeri—“Raica! Au Yalewa Dauveiqaravi i Jiova!”\nNa cava e kaya o Meri ni tukuna vua na agilosi o keperieli me baleta nona vakabauta? Na cava eso tale na itovo vinaka e vakaitovotaka?\niMeli iMeli Bukete o Meri, ia e Sega ni Vakawati\njy wase 4 t. 16-17\nVeika Bibi ena Bula i Jisu e Vuravura—Bera na Cakacaka Vakaitalatala nei Jisu


Nanumi Luvena na Kalou\nE TAGI o Jisu ena gauna e mate kina na nona itokani o Lasarusa. E rarawa beka o Jiova ena gauna e vakararawataki kina kei na nona vakamatei o Jisu?— E kaya na iVolatabu ni rawa ni “vakararawataki” qai “vakacudrui” na Kalou ena ka e dau yaco.—Same 78:40, 41; Joni 11:35.\nO rawa beka ni vakasamataka na nona rarawa o Jiova ni raici Luvena lomani ni vakamatei?— E kila vinaka o Jisu ni na sega ni guilecavi koya na Kalou. Oya na vuna e tauca kina na iotioti ni vosa oqo ni bera ni mate: ‘Tamaqu, au sa solia na noqu bula ina ligamuni.’—Luke 23:46.\nA kila tu o Jisu ni na vakaturi mai na mate, ni na sega ni tu ga e “etesi,” se na ibulubulu. Ni vakaturi oti o Jisu, e cavuta na yapositolo o Pita na ka sa volai tu ena iVolatabu me baleti Jisu. E kaya: “Ni na sega ni biu tu mai etesi, se na vuca mai na lewena.” (Cakacaka 2:31; Same 16:10) E se sega ni vuca se boi na yago i Jisu ena ibulubulu.\nNi se tiko e vuravura o Jisu, e tukuna vei iratou na nona tisaipeli ni na sega ni dede na nona mate. E tukuna vei iratou ni na “vakamatei ko koya, ka vakaturi cake tale mai e nai katolu ni siga.” (Luke 9:22) E sega gona ni dodonu me ratou kurabuitaka na tisaipeli na nona sa vakaturi. Eratou sega beka ni kurabui?— Daru raica mada.\nA mate ena kau ni rarawa na Qasenivuli Levu ena rauta na tolu na kaloko ena yakavi ni Vakaraubuka. E lewe ni Sanadrini na turaga vutuniyau o Josefa, ia e vunitaka voli na nona vakabauti Jisu. Ni rogoca ni sa mate o Jisu, e cabe sara vei Pailato, na kovana ni Roma. E kerea me luvata na yago i Jisu mai na kau me buluta. E qai kauta na yago i Jisu ina dua na qaravatu ena dua na were, na vanua e dau maroroi kina na yagodra na sa mate.\nNi biu oti na yago ina ibulubulu qaravatu, e qai vaqiqici e dua na vatu levu me kena isogo. Ena ikatolu ni siga, na Sigatabu, ni se bera ni cabe na matanisiga, era yadrava toka na qaravatu e so na sotia. Era talai ira mai na bete. O kila na vuna?—\nEra rogoca tale ga na bete nona tukuna o Jisu ni na vakaturi. Mera kua ni butakoca na tisaipeli na yago i Jisu me rawa kina nira kaya ni sa vakaturi, era vakarota na bete me yadravi na ibulubulu. E yaco vakasauri e dua na uneune. E cila mai e dua na rarama ni se buto na vanua. Oqo na agilosi i Jiova! Era sega ni cakava rawa e dua na ka na sotia ena levu ni nodra rere. E lako na agilosi ina ibulubulu qaravatu qai vaqiqica tani na vatu. Sa lala na ibulubulu!\nNa cava e sa lala kina na ibulubulu? Na cava e yaco?\nIo, me vaka ga e qai tukuna na yapositolo o Pita: “Ko Jisu oqo sa vakatura cake na Kalou.” (Cakacaka 2:32) E solia tale na Kalou vei Jisu na mataqali yago vata ga a tu vei Jisu ni se bera ni lako mai i vuravura. E vakaturi ena yago vakayalo me vaka ga na yagodra na agilosi. (1 Pita 3:18, VV) O koya gona, me rawa nira raici Jisu na tamata, ena vakayagataka na yago e laurai. Oya beka na ka e dau cakava?— Daru raica mada.\nSa cabe na matanisiga. Ratou sa lako na sotia. Eratou gole ina ibulubulu o Meri Makitala kei na vica na marama era tisaipeli i Jisu. Eratou veikayaka tiko: ‘O cei ena vaqiqica tani vei kedatou na vatu?’ (Marika 16:3) Ia ni ratou yaco yani ina ibulubulu qaravatu, sa vaqiqici oti tu na vatu. Sa lala na ibulubulu! Sa yali na yago i Jisu! E sega tale ni bera nona sa cici o Meri Makitala me lai vaqarai iratou na yapositolo.\nEratou toka volekata ga na ibulubulu na vo ni yalewa. Eratou vaqaqa toka: ‘Sa tiko beka e vei na yago i Jisu?’ Rau basika vakasauri e rua na tagane e caliva na nodrau isulu. Rau agilosi! Rau kaya vei iratou na yalewa: ‘Na cava dou vakasaqarai Jisu tiko kina e ke? Sa vakaturi o koya. Dou lako vakatotolo mo dou lai tukuna vei iratou na tisaipeli.’ Vakasamataka na totolo ni nodratou cici na yalewa oya! E tavaki iratou e gaunisala e dua na tagane. O kila se o cei oya?—\nO Jisu, ni vakayagataka e dua na yago e laurai! E kaya tale ga vei iratou na yalewa: ‘Dou lai tukuna vei iratou na noqu tisaipeli.’ Eratou marau na yalewa oya. Eratou tukuna vei ira na tisaipeli ni ratou sa sota: ‘Sa bula tale o Jisu! Keitou raici koya!’ Sa tukuna oti vei rau o Pita kei Joni o Meri ni sa lala na ibulubulu qaravatu. Rau mani lako me rau lai raica, me vaka e laurai e ke. Rau raica na isulu a ologi kina o Jisu, ia erau veilecayaki. E vaka e via dredre toka na nodrau vakabauta ni sa bula tale o Jisu.\nNa cava erau rairai vakasamataka tiko o Pita kei Joni?\nEna yakavi ni Sigatabu ga oya e rairai o Jisu vei rau e rua na nona tisaipeli rau lako tiko ina koro o Emeo. E taubale vata kei rau o Jisu ratou qai veitalanoa, ia erau sega ni kilai koya baleta ni sa sega ni vakayagataka na yago a tu vua e liu. Rau qai kilai koya ga ni sa masu o Jisu me ratou kana. Ena levu ni nodrau marau na tisaipeli oya erau lesuva tale vakatotolo na vica vata na kilomita i Jerusalemi! De dua ni oti ga oya e rairai o Jisu vei Pita me vakaraitaka vua ni se bula tiko.\nEna yakavibogi ni Sigatabu oya era tiko ena dua na rumu e levu vei iratou na tisaipeli. E loka tu na katuba. Vakasauri, sa tiko ena kedratou maliwa o Jisu! Ratou sa qai kila ni sa bula tale na Qasenivuli Levu. Vakasamataka na levu ni nodratou marau!—Maciu 28:1-15; Luke 24:1-49; Joni 19:38–20:21.\nEna loma ni 40 na siga e tarava e dau rairai o Jisu vei ira na nona tisaipeli ena duidui yago me vakaraitaka kina ni sa bula tale. Oti oya sa qai biuta na vuravura me lesu tale vei Tamana i lomalagi. (Cakacaka 1:9-11) Sa ra qai tekivu vunautaka na tisaipeli na itukutuku ni nona sa vakaturi Jisu mai na mate na Kalou. Era tomana tiko ga na nodra vunau dina ga ni o ira na bete era kanakuitataki ira ra qai vakamatea e so vei ira. Era kila ni kevaka era mani mate, ena nanumi ira na Kalou me vaka ga nona nanumi Luvena.\nNa cava era dau nanuma ga vakalevu e levu na tamata donuya na gauna e vakaturi kina o Jisu? Na cava o dau vakasamataka o iko?\nEra duidui sara na imuri i Jisu ena gauna oya vei ira e levu na tamata nikua! Ena so na vanua ena gauna oqo era nanuma ga vakalevu na Easter rabbits kei na Easter eggs duiroka donuya na tikinisiga e vakaturi kina o Jisu. Ia e sega ni bau tukuni ena iVolatabu na Easter rabbits kei na Easter eggs. E tukuna ga na sala me qaravi kina na Kalou.\nE rawa nida vakataki ira na tisaipeli i Jisu nida tukuna vei ira na tamata na ka totoka e cakava na Kalou ni vakaturi Luvena. Kevaka mada ga era via vakamatei keda e so meda kua sara ni rerevaki ira. Kevaka eda mani mate, ena nanumi keda o Jiova, ena vakaturi keda, me vaka e cakava vei Jisu.\nEda sega li ni marau nida kila ni dau nanumi ira na qaravi koya na Kalou qai rawa tale ga ni vakaturi ira mai na mate?— Noda kila oya ena vakavuna meda via kila na sala meda vakamarautaki koya kina na Kalou. O kila ni rawa meda vakamarautaki koya?— Oqori na veika daru na veitalanoataka tarava.\nNida vakabauta na nona vakaturi o Jisu, ena vakadeitaka na noda inuinui qai vakaukauataka na noda vakabauta. Yalovinaka wilika na Cakacaka 2:22-36; 4:18-20; kei na 1 Korinica 15:3-8, 20-23.\niMeli iMeli Nanumi Luvena na Kalou\nLala na iBulubulu ni sa Vakaturi o Jisu!


1 Ka sa qai yaco ni sa taura ko Moronai e dua na ivola i Ilamani ena ikarua ni siga ena imatai ni vula ena itekivu ni ka tolusagavulu ni yabaki ni nodra veiliutaki na turaganilewa, ka tukuni mai kina na kedra itukutuku mai na iwase ni vanua ko ya.\n2 Ia sa vakaoqo na vosa ka vola mai, ka kaya mai kina: I Moronai, na tuakaqu lomani, ena vuku ni Turaga, kei na veivakararawataki daru sa sotava; raica, i tuakaqu lomani, au via tukuna mada yani na itukutuku ni neimami veivaluvaluti ena yasayasa oqo.\n3 Raica, era lewe arua na udolu na luvedra na wekada, a kauti ira sobu mai ko Amoni mai na vanua ko Nifai—oqo ko sa kila vinaka ni ra kawa ga i Leimani, na ulumatua tagane i Liai na tamada;\n4 Oqo sa sega ni yaga me’u vakamacalataka tale vei iko me baleta na nodra ivakarau ni bula se na nodra tawavakabauta, ni ko sa kila tu na veika kece oqo—\n5 Ia sa kilikili ga me’u tukuna vei iko ni ra sa tauri iyaragi ni valu tu ko ira na rua na udolu na cauravou oqo, ka ra sa vakaliuci au me’u nodra iliuliu; ka keimami sa lako mai me taqomaka na neimami vanua.\n6 Ia oqo ko sa kila tale ga me baleta na aveiyalayalati era a cakava na tamadra, ni ra na sega tale ni taura na nodra iyaragi ni valu, me ra valuti ira na wekadra ka vakadave dra.\n7 Ia ena ikaruasagavulu kaono ni yabaki, ni ra sa raica na veika rarawa keimami sa sota kaya kei na neimami leqataki ira tiko, era sa voleka kina ni avoroka na nodra veiyalayalati ka ra sa vakayacora oti, ka me ra taura cake na nodra iyaragi ni ivalu me ra taqomaki keimami.\n8 Ia au a sega ni vakadonuya me ra voroka na veiyalayalati oqo, ni’u nanuma ni na vakaukauwataki keimami na Kalou, ka sega soti ni keimami na kune rarawa sara baleta ni sa vakayacori taucoko na vosa bubului era sa cakava oti.\n9 Ia raica, oqo e dua na ka e dodonu sara me da rekitaka vakalevu. Ia raica, ena ikaruasagavulu kaono ni yabaki, koi au, ko Ilamani, au sa liutaki ira yani e lewe rua na udolu na cauravou oqo, ka lako ki na koro ko Jutia me vukei Anitipasi, o koya ko a lesia me nodra iliuliu na tamata mai na yasayasa ko ya.\n10 Ia sa mai cokotavata na rua na udolu na luvequ cauravou oqo, (ni sa kilikili me ra vakatokai me ra luvequ) ki na mataivalu i Anitipasi, na veivakaukauwataki oqo e sa marau kina vakalevu ko Anitipasi; ia raica, era sa vakalewelailaitaki na nona mataivalu mai vei ira na Leimanaiti baleta ni ra sa vakamatea e dua na iwiliwili vakaitamera vei ira na noda tagane ena vuku ni nodra kaukauwa, o koya e sa vakavuna kina meda rarawa.\n11 Ia oqo meda yalo vakacegu ga ena tikina oqo ni ra sa mate me baleta na nodra vanua kei na nodra Kalou, io, era sa amarau kina ko ira.\n12 Era sa maroroya tale ga na Leimanaiti e vuqa na kaivesu, ko ira kece oqori era turaganivalu liu ka ni ra sa vakamatei kece na kena vo. Ia keimami nanuma ni kevaka era se bula tiko, era sa tiko sara ga oqo mai na vanua ko Nifai.\n13 Ia sa i ira oqo na koro lelevu ka ra sa taura na Leimanaiti ni sa dave kina vakalevu na nodra dra na noda tagane qaqa:\n14 Na vanua ko Manitai se na koro levu ko Manitai, na koro levu ko Sisoromi, na koro levu ko Kumeni kei na koro levu ko Anitipara.\n15 Ia oqori na veikoro lelevu era sa taura tu ena gauna au yaco kina ki na koro levu ko Jutia; ia ka raica ni sa cakacaka vagumatua sara tiko ko Anitipasi kei ira na nona tamata, me ra viria vakaukauwa na bai ni koro ko ya.\n16 Io, sa oca sara vakalevu na yagodra ka sa malumalumu tale ga vakakina na yalodra, ni ra dauvala vakaukauwa ena siga ka ra qai mai cakacaka vakaukauwa tale ena bogi ena qaravi ni nodra koro levu; ia era sa sota kaya kina na veika rarawa kecega.\n17 Ia oqo era sa nakita me ra veivakavuai toka ga ena vanua oqo se ra mate; o koya ko nanuma donu kina ni iwiliwili lailai oqo kau a kauta vata mai kei au, io, ko ira na luvequ cauravou ko ya, a solia vei ira na inuinui levu sara kei na marau.\n18 Ka sa qai yaco ni ra sa raica na Leimanaiti ni sa levu cake tale na kedra iwiliwili na mataivalu i Anitipasi, sa lewa sara ko Amoroni me ra kakua mada ni kabai keimami mai se via kaba na koro levu ko Jutia me ia na vala.\n19 Ia oqo sa lomani keimami sara na Turaga; ni kevaka me ra sa kabai keimami mai ena gauna keimami a malumalumu tu kina, ke sa rusa kina na neimami mataivalu lailai; ia oqo keimami sa maroroi.\n20 E sa vakaroti ira sara tiko ga ko Amoroni me ra qarava tiko na veikoro lelevu era sa taura tu oqo. Ia sa mai cava kina na ikaruasagavulu kaono ni yabaki. Ia ena itekivu ni ikaruasagavulu kavitu ni yabaki, keimami sa vakarautaki keimami tu kina ka vakakina na neimami koro levu ki na tataqomaki.\n21 Oqo keimami sa gadreva sara me ra mai kabai keimami na Leimanaiti; ia keimami sega ga ni gadreva me keimami laki kabai ira ena nodra itikotiko ni ivalu kaukauwa.\n22 Ka sa yaco me ra sa veibiuyaki wavoki tu na neimami yamata me ra vakaraica na nodra veitosoyaki tiko na Leimanaiti, me ra kakua ni lako siviti keimami ena siga se ena bogi ka laki kaba na neimami veikoro lelevu ena vualiku.\n23 Ni keimami sa kila tu ni ra sa koro malumalumu ka sega ni kaukauwa me ra sota kei ira; o koya gona keimami sa gadreva, me ra lako siviti keimami me rawa ni keimami kabai ira kina mai muri, ka cemuri ira yani e dakudra, ena gauna vata talega o ya, era na sotavi kina mai liu. Keimami sa vakanuinui ni keimami na rawai ira; ia raica keimami sa rarawa ni sega ni yaco na neimami gagadre.\n24 Ia era sa sega sara ni doudou me lako siviti keimami ena nodra mataivalu levu, se dua ga na kena iwase, de ra na malumalumu ka vakadrukai kina.\n25 Era sa sega tale ga ni doudou me ra valuta na koro ko Saraemala; ka sega ni doudou me ra kosova na ulu ni uciwai ko Saitoni, me ra lako ki na koro levu ko Nifaia.\n26 Ia oqo, sa lomadra sara me ra sa tiko ga e kea na nodra mataivalu, ka me ra qarava tiko na veikoro lelevu era sa taura oti.\n27 Ka sa qai yaco ni ena ikarua ni vula ni yabaki oqo, sa yaco mai kina na keimami kakana era vakauta mai na tamadra na noqu lewe rua na udolu na cauravou.\n28 Ia era sa lako tale ga mai na vanua ko Saraemala e rua na udolu na tagane me ra mai keimami ikuri. Ia sa vakaoqo na nodra sa vakarau tu e lewe tini na udolu na tagane, ka vakakina na kedra kakana, ka vakakina na kedra na watidra kei na luvedra.\n29 Ia ko ira na Leimanaiti, ni ra sa raica ni sa tubu cake tiko ga e veisiga na iwiliwili ni neimami mataivalu, ka sa kau tale tiko ga mai na keimami kakana, era sa rere kina ka lako kusarawa me ra segata me ra sogota na sala me kakua ni vakau tiko mai kina na keimami kakana kei na keimami ikuri.\n30 Ni keimami sa kila na nodra nuiqawaqawa na Leimanaiti ena vuku ni ka oqo, keimami sa nakita kina me keimami bukiveretaki ira; o koya sa vakaroti au kina ko Anitipasi me’u kauti ira sobu na luvequ cauravou oqo ki na dua na koro levu voleka ga e kea, me vaka ni keimami kau kedra kakana tiko yani.\n31 Ia me keimami lako ravita ga na koro levu ko Anitipara, me vaka ni keimami lako sara tiko yani ki na koro levu ena iyalayala ni vanua mai matasawa.\n32 Ka sa yaco ni keimami sa cavutu ka lako yani, me vaka ga ni keimami kauta tiko na kedra kakana ki na koro levu koya.\n33 Ka sa yaco ni sa kauta tale ga yani ko Anitipasi e dua na iwase ni nona mataivalu, ka biuti ira na kena vo me ra vakatawana tiko mai na nodra koro. Ia era sa sega ni cavutu mai me yacova ni’u sa volekata yani na koro ko Anitipara, kei na noqu mataivalu lailai.\n34 Ia oqo, sa tiko ena koro levu ko Anitipara na nodra mataivalu kaukauwa duadua na Leimanaiti; io, na mataivalu levu duadua.\n35 Ka sa yaco ni sa laki tukuni keimami vei ira ko ira na nodra yamata; era sa lako mai kei na nodra mataivalu me valuti keimami.\n36 Ka sa yaco ni keimami qai drotaki ira yani ka keimami gole cake tiko, ki na vualiku. Ia keimami sa vakayarayarataki ira tani yani na nodra mataivalu kaukauwa duadua na Leimanaiti;\n37 Io, keimami sa vakaliuliu tiko yani ka kauti ira sara vakayawa, me yacova na gauna era sa raici ira kina na mataivalu qaqa nei Anitipasi ni sa muri ira vakaukauwa tiko mai, era sa sega ni gole ki na imatau se ki na imawi, era sa cici muri keimami vakadodonu tiko ga mai; ia, keimami nanuma ni ra sa nakita me ra vakarusai keimami taumada ni bera ni toboki ira mai na mataivalu i Anitipasi de keimami na virikovuti ira.\n38 Ia oqo ko Anitipasi sa raica ka kila rawa mai na leqa e rawa ni yaco vei keimami, ka vakusakusataki ira sara yani na nona mataivalu. Ia raica sa bogi mai na vanua; o koya era sa sega kina ni toboki keimami, ka sega tale ga ni toboki ira mai ko Anitipasi; o koya keimami sa keba kina ena bogi ko ya.\n39 Ka sa yaco ni sa bera ni kida na mataka, raica, era sa vakasavi keimami tale ko ira na Leimanaiti. Oqo keimami sa sega soti ni kaukauwa sara ka sega ni rawa ni vorati ira yani; io, au sega tale ga ni via soli ira na luvequ cauravou kivei ira; o koya keimami sa dro tiko ga yani kina ki na lekutu.\n40 Era sa sega ni via gole ki na imatau se ki na imawi, de keimami na virikovuti ira; ia koi au tale ga au sa sega ni vinakata me keimami gole ki na imatau se ki na imawi, de ra na toboki keimami, ka keimami na sega ni saqati ira rawa, keimami na vakarusai ga, ia era na rawa ni dro sara; ia keimami sa dro tiko ga kina ena lekutu ena siga taucoko, me yacova sara na bogi.\n41 Ka sa yaco ni sa bera ni kida na mataka ka tarava, keimami sa raici ira na Leimanaiti ni ra sa kabai keimami mai, ka keimami sa dro sara yani.\n42 Ia a sa yaco ni sa sega soti ni yawa sara na vanua era vakasavi keimami mai kina, era sa tu vakadua; ia e sa mataka ni ikatolu ni siga ena ikavitu ni vula.\n43 Ia oqo keimami sega ni kila, de ra sa toboki ira mai ko ira na mataivalu i Anitipasi se segai, ia au sa kaya ga vakaoqo vei ira na noqu cauravou: Raica, era sa mai cegu koso na meca ka da sega ni kila na ka era nakita, era vinakata beka me da kabai ira yani me rawa ni ra lawakitaki keda ena dua na vere;\n44 O koya gona na cava ko ni sa vinakata, koi kemuni na luvequ, ko ni na vorati ira yani ka vala?\n45 Ia oqo i tuakaqu lomani, Moronai, me’u tukuna sara vei iko, ni’u sa sega mada ni bau raica e liu e dua na ayaloqaqa, e segai, vei keda kece sara na Nifaiti.\n46 Me vaka ga ni’u vakatokai ira me ra luvequ (ni ra sa gone kecega) ia era sa tukuna mai ka vaka: I Tamai keimami, raica sa tiko kei keda na noda Kalou, ka na sega ni vakalaiva me da lutu; ia me da lako mada yani; kevaka era sega ni vakasagai keda mai, me da qai kakua ni vakamatei ira; o koya me da lako ga yani de ra na qai rawa na mataivalu i Anitipasi.\n47 Oqo era sa sega mada ni bau vala vakadua, ia era sa sega sara ni rerevaka na mate; raica era sa sega sara ni kauwaitaka na nodra bula vakai ira, era sa gadreva ga me ra agalala na nodra qase; io, era sa vakavulici vakavinaka mai vei ira na btinadra, ni kevaka era sega ni vakatitiqa, ena vakabulai ira na Kalou.\n48 Ia era sa tukuna lesu mai vei au na nodra vosa na tinadra, ka kaya: Keimami sega ni vakatitiqataka ni ra kila tu na tinai keimami.\n49 Ka sa yaco ni’u sa qai kauti ira lesu mai na noqu lewe rua na udolu me keimami saqati ira na Leimanaiti ka ra a cemuri keimami tiko mai. Ia oqo raica, ena gauna oqori era sa toboki ira mai kina ko ira na mataivalu i Anitipasi, ka sa yaco kina e dua na ivalu kaukauwa sara.\n50 Era sa oca dina na mataivalu i Anitipasi ena nodra lakova mai e dua na vanua balavu ena loma ni dua na gauna lekaleka ga, ka sa vo sara vakalailai me ra rawai ira ko ira na Leimanaiti; ia kevaka me keimami a sega ni totolo yani kei ira na lewe rua na udolu, ke a yaco dina me vakakina.\n51 Ni sa bale mate ena ivalu ko ya ko Anitipasi kei na vuqa tale ga na nona iliuliu baleta ni ra sa oca sara ena vuku ni lako totolo era a cakava mai—o koya ni ra sa bale mate vakaoqo na nodra i liuliu, era sa malumalumu tale ga kina na tamata i Anitipasi vei ira na Leimanaiti.\n52 Ka sa yaco ni ra sa yaloqaqa sara na Leimanaiti, ka ra muri ira; ena gauna era sa muri ira matua yani kina, era sa lako mai dakudra ko ira na lewe rua na udolu i Ilamani ka tekivu ravuravu vakaukauwa sara ka veivakamatei, ia sa kaukauwa sara na nodra ravuravu yani ka ra mani saumaki kina na mataivalu ni Leimanaiti ka qaravi Ilamani.\n53 Oqo ni ra sa raica na tamata i Anitipasi ni ra sa saumaki na Leimanaiti, era sa kumukumuna vata na nodra mataivalu ka ravuti ira tale na Leimanaiti mai dakudra.\n54 Ka sa yaco oqo me keimami qai virikovuti ira e ke na Leimanaiti koi keimami na tamata i Nifai, na tamata i Anitipasi kei ira na noqu lewe rua na udolu, io, keimami sa virikovuti ira ka vakamatea e vuqa sara vei ira; era sa mani soro na kena vo ka solia mai vei keimami na nodra iyaragi ni valu a ra sa neimami kaivesu ni valu.\n55 Ia oqo ka sa yaco ni ra sa soro oti vei keimami, raica, au sa qai wiliki ira na cauravou ka keimami a vala vata tiko ni’u leqataka, de na mani levu vei ira era sa bale mate.\n56 Ia raica sa vuabale dina na noqu marau ni sega sara ga ni aduabulu na tamata vei ira me bale ki na qele; io, sa kilai votu ni ra sa vala tiko me vaka na kaukauwa ni Kalou; io, e sega mada ni se bau kilai me veivakurabuitaki sara vakaoqo na kaukauwa ni nodra vala na tamata; io era sa rerevaka sara tale ga na Leimanaiti na kaukauwa ni nodra ravuravu yani; ka ra sa mani soro kina ka soli ira ga me ra kaivesu ni valu.\n57 Ia me vaka ni sega na vanua e ganita me ra tiko kina e ke na kaivesu ka me rawa tale ga ni ra taqomaki tiko kina mai vei ira na Leimanaiti, o koya keimami sa talai ira sara ki na vanua ko Saraemala, ka ra veikau e dua na iwase ni mataivalu i Anitipasi; ia ko ira na kena vo era sa mai cokovata kei na noqu gone tagane ni aAmonaiti, ka keimami lesu tale ki na koro levu ko Jutia.\nAlama 57:21. DV Tina.\nAlama 57:25; 58:39.\nAlama 27:26; 53:10–11, 16.


NAI VAKATEKIVU 7 FOV - A sa kaya vei Noa ko Jiova, Mo - Bible Search\nNAI VAKATEKIVU 6 NAI VAKATEKIVU 8\nNAI VAKATEKIVU 7\nSa vodo ki waqa ko Noa, kei na nona mataqali, kei na manumanu eso, ka ra bula, ni sa waluvu ko vuravura.\n1A sa kaya vei Noa ko Jiova, Mo vodo ki na waqa, ko iko kei na nomu lewe-ni-vale kecega; ni'u sa raici iko ni ko sa yalododonu e mataqu e nai tabatamata oqo. 2Mo kauta vata kei iko na manumanu e yavai va sa savasava me yavitu, mai na mataqali kecega, na ka tagane kei na ka yalewa; kei na manumanu e yavai va sa sega ni savasava me yarua, mai na mataqali kecega, na ka tagane kei na ka yalewa; 3a manumanu vuka talega me yavitu, mai na mataqali kecega, na tagane kei na yalewa; me vakabulai na kedra kawa e vuravura: 4ni sa vo walega e vitu na bogi, ka'u na qai vakatauca tiko na uca ki na vuravura me vasagavulu na siga ka vasagavulu na bogi; ia ka'u na vakawabokotaka e vuravura na ka bula kecega ka'u a bulia.\n5A sa kitaka ko Noa me vaka na ka kecega sa vakarota vua ko Jiova.\n6A sa ono na drau na yabaki i Noa, ni sa luvuci vuravura na waluvu. 7A sa vodoka na waqa ko Noa, kei iratou vata kaya na luvena tagane, kei na watina, kei na watidratou na luvena, e na vuku ni waluvu. 8A manumanu e yavai va sa savasava, kei na manumanu e yavai va sa sega ni savasava, kei na manumanu vuka, kei na ka kecega sa qasi voli e vuravura, e na nodra mataqali kecega, 9era sa vodo yarua ki na waqa kivei Noa, na ka tagane kei na ka yalewa, me vaka ka vakarota vei Noa na Kalou. 10Ia sa bogi vitu, sa qai yaco na waluvu ki vuravura.\n11E na kena i kaono na drau ni yabaki ni bula i Noa, e na kenai karua ni vula, e na kenai katinikavitu ni siga ni vula, io, e na siga dina ko ya, sa basuki kina nai vurevure kecega ni wai titobu, a sa tadola nai sogo kei lomalagi. 12A sa tau tiko na uca ki vuravura ka siga vasagavulu ka bogi vasagavulu. 13E na siga dina ko ya sa vodoka na waqa ko Noa, kei Semi, kei Ame, kei Jefeca, na luve i Noa, kei na wati i Noa, kei na watidratou na luvena tolutolu. 14Ko iratou, kei na manumanu sa sega ni lasa kecega e na kedra mataqali, kei na manumanu e yavai va kecega e na kedra mataqali, kei na ka kecega sa qasi voli e vuravura e na kedra mataqali, kei na manumanu vuka kecega e na kedra mataqali, io, na manumanu vuka e na kedra mataqali kecega. 15A ra sa vakavodoki vei Noa ki waqa me yarua e na mataqali manumanu kecega, sa tiko kina nai cegu ni bula. 16Ia ko ira era sa vakavodoki kina sa dua na ka tagane ka dua na ka yalewa, e na mataqali manumanu kecega, me vaka ka vakarota vua eliu na Kalou: a sa sogolati koya ki loma ni waqa ko Jiova.\n17A sa bogi vasagavulu na waluvu e dela i vuravura; a sa vakalevutaki tiko na wai, a sa nawa na waqa, ka sa toro cake e dela i vuravura: 18a sa gumatua na wai, ka sa tubu vakalevu e dela i vuravura; ka sa ciri voli na waqa e dela ni wai. 19A sa gumatua vakalevu sara na wai e dela i vuravura; a sa dromu na veiulu-ni-vanua cecere kecega sa tiko e ruku i lomalagi. 20Sa gumatua na wai; ka sa lako cake ka tinikalima na kiupiti, na kena dromu na veiulu-ni-vanua.\n21A sa mate na manumanu kecega sa bula voli e vuravura, io na manumanu vuka, kei na manumanu e yavai va, kei na manumanu e sega ni lasa, kei na ka kecega sa qasi voli e vuravura, kei na tamata kecega: 22sa mate na ka kecega sa tiko e ucuna nai cegu ni bula, io na ka kecega sa tiko e na vanua mamaca. 23Io, sa kawa boko na ka bula kecega sa tiko e dela ni vanua, na tamata, kei na manumanu e yavai va, kei na ka sa qasi voli, kei na manumanu vuka, io, sa kawa boko laivi mai vuravura: a sa vo duaduaga ko Noa, kei ira era tiko vata kaya e waqa. 24A sa gumatua tiko na wai e vuravura, ka bogi dua na drau ka limasagavulu.


Bulia ga Nomu Vakatutu ni Soli Mekesini\nMaqosa Tiko ga ena Cakacaka Vakaitalatala—Bulia ga Nomu Vakatutu ni Soli Mekesini\nVUNA E BIBI KINA: E yaga vakalevu na vakatutu e tiko ena noda ivola ni soqoni, ia era suinivosa ga. Ena vinakati mo bulia ga nomu ivakamacala. De dua o na via muria e dua tale na iwalewale se vakayagataka e dua tale na ulutaga ena taleitaki sara ena yalava. Ke o nanuma mo cakava qori, mo wilika na mekesini, dikeva na vakatutu e vakarautaki, sarava na vidio ni vakatutu, oti mo qai vakayagataka na vakatutu e ra mo bulia kina nomu ivakamacala.\nMo taroga, ‘Na vakatutu cava au na via vakayagataka?’\nBulia nomu ikaunivosa. Ni o vakabula oti, tukuna vakalekaleka na vuna o veisiko yani kina. (Kena ivakaraitaki: “Au gole mai nikua meu . . .”)\nVakalewa vinaka na gauna mo taro kina, wilika na tikinivolatabu kei na soli ni mekesini. (Kena ivakaraitaki: Qo na ka o rawa ni tukuna ni o via wilika e dua na tikinivolatabu, “Na isaunitaro vinaka duadua e laurai ena tikinivolatabu qo.”)\nDigia e dua na ulutaga mai na mekesini o taleitaka era na via wilika na tiko ena yalava\nDigia na taro vakavure vakasama me tekivutaki kina na veivosaki, ia me kua ga ni vakamadualaki ira. (Kena ivakaraitaki: Na taro ena tabana e 2.)\nDigia na tikinivolatabu me wiliki. (Ke o solia na Yadra! qai lewa ke o via wilika e dua na tikinivolatabu. Ni vakarautaki na mekesini qori vei ira e lailai ga na ka era kila mai na iVolatabu, de dua era sega ni vakabauti lotu.)\nBulia e dua se rua na iyatuvosa mo vakamacalataka na sala ena yaga kina vua na itaukeinivale na mekesini\nNA KA TALE GA ME CAKA\nVakarautaka e dua na taro me qai saumi ena veisikovi lesu\nVola na ka o na tukuna ena veisiko tarava, mo kua ni guilecava\niMeli iMeli Maqosa Tiko ga ena Cakacaka Vakaitalatala—Bulia ga Nomu Vakatutu ni Soli Mekesini


Na Kedra I Wiliwili, chapter 9 of the Fijian Bible - with audio narration\nSa vosa na Kalou vei Mosese e na Vanua Liwa e Saineai, e na i matai ni vula e na i karua ni yabaki ni oti na nodra biubiu mai na vanua o Ijipita, ka tukuna:\n2 "Mo raica me ra dau vakayacora tikoga na Isireli na Kana vata ni Lako Sivia e na gauna sa lokuci tu.\n3 "E na i ka tinikava ni siga ni vula oqo, ena kena kala na matanisiga, mo dou vakayacora e kena gauna sa lokuci. Me vakayacori taucoko me vaka na kena i valavala kei na kena i qaraqaravi sa tuvani oti tu mo dou kitaka kina."\n4 Sa mani tukuna vakakina o Mosese vei ira na Isireli me ra dau vakayacora tikoga na kanavata ni Lakosivia.\n5 Era sa mani dau vakayacora na kana vata ni Lakosivia e na i ka tini ka va ni siga ni matai ni vula ni kala tiko na siga e na yakavi, ena loma ni Vanua Liwa o Saineai; me vaka na veika kece sa vakarota o Jiova vei Mosese, era sa vakayacora vakakina na Isireli.\n6 Sa qai yaco ni so na tamata era sa vakacacani e na yago ni tamata mate, era sa sega ni rawa kina me ra vakananuma na Lakosivia ena siga o ya; ka ra sa lako mai ka mai tu e na mata i Mosese kei Eroni e na siga o ya.\n7 Era sa qai mai tukuna vei koya, "Keimami sa vakacacani e na vuku ni yago ni mate, Na cava keimami sa vakatabui kina me keimami vakacabora na i madrali kivei Jiova me vaka na gauna sa lokuci ena kedra maliwa na Isireli?"\n8 Sa qai tukuna vei ira o Mosese, "Dou vakadigagalu, me'u vakarogoca mada na veika e na vakarota o Jiova e na vukumudou."\n9 Sa qai vosa o Jiova vei Mosese, ka tukuna,\n10 "Mo vosa vei ira na Isireli, ka tukuna; 'Kevaka e dua vei kemudou se na nomudou kawa ni mataka e vakadukadukalitaki e na vuku ni yago ni mate, sa lako vakayawa tu e na dua na i lakolako, e se rawa tikoga vua me vakayacora na kana vata ni Lakosivia i Jiova.\n11 'E na i ka tini ka va ni siga ni karua ni vula, ni kala sobu na siga, e dodonu me ra vakayacora kina. Me ra kania vata kei na madrai sa sega ni vakatubu kei na taba ni kau gaga.\n12 'Me ra kakua ni vakavoca e dua me yacova na mataka, se ra musuka e dua na kena sui. Me vaka na i tuvatuva taucoko ni kana vata ni Lakosivia me ra vakayacora taucoko me vakakina.\n13 'Ia na tamata e savasava tiko ka sega ni lako tiko e na dua na i lakolako, sa mai oti talega na nona dau vakayacora na Lakosivia, me na tamusuki laivi mai na tamata o ya vei ira na kainona, baleta nia sega ni kauta mai na i madrali vei Jiova e na gauna sa lokuci tu; e sa na tauca ga na tamata o ya na nona i valavala ca.\n14 'Kevaka e tiko e na kemudou maliwa e dua na vulagi, ka mani vakayacora tiko na kana vata ni lako sivia kei na kena i qaraqaravi kece, ka me tiko e dua na i vakaro me caka taucoko vei ira era vulagi kei ira na i taukei ni vanua.'"\n15 Ia ena siga sa vakaduri cake kina na Vale ni Kalou, sa qai ubia na o na Vale ni Kalou, io, na Vale ni Vakadinadina; mai na yakavi kina mataka e sa dei toka ga ena dela ni vale ni Kalou ka sa vaka na bukawaqa na kena i rairai.\n16 Sa qai mani yaco; e na siga e vakarurugi e na o, ia, ena bogi e vakarurugi e na bukawaqa.\n17 E na gauna e sa dau laveti cake na o mai na dela ni vale ni Kalou, era sa qai tekivutaka na nodra i lakolako na Isireli, ia, e na vanua e sa la'ki toka vakadua kina na o, era sa la'ki tara vale laca talega kina na Isireli.\n18 E na i vakaro ni Kalou era sa lako kina na Isireli, ena i vakaro talega ni Kalou era sa mai tu vakadua kina; na kena na dede ga ni kena toka na o e na dela ni vale ni Kalou era sa tiko ga.\n19 Ia ni sa tiko bogi vuqa na o e na dela ni vale ni kalou, e ra, sa maroroya nai vakaro ni Kalou na Isireli ka sega ni lako.\n20 Ia ni sa tiko bogi vica na o ena dela ni vale ni Kalou, era sa tikoga me vaka na nona i vakaro, ia ni sa vakaroti ira na Kalou me ra sa lako, era sa qai lako.\n21 Ia sa qai yaco, ni sa tiko ga na o mai na yakavi ka yacova na mataka; ni sa kau cake na o ena mataka, era sa qai tekivu lako, se ena siga se na bogi, ni sa kau cake ga na o, era sa qai lako.\n22 Se ra siga rua se vula dua, se mani yabaki dua na nona dei toka ga na o ena dela ni vale ni Kalou, era sa dei toka talega vaka kina na Isireli ka sega ni lako; ia na gauna ga e sa kau cake kina, era sa qai lako.\n23 E na i vakaro i Jiova era sa toka kina, e na i vakaro talega i Jiova era sa cavuti kina; era sa maroroya na i vakaro i Jiova; kei na Nona vosa ena liga i Mosese.


Na Kedra I Wiliwili, chapter 22 of the Fijian Bible - with audio narration\nEra sa cavutu na Isireli, ka ra mai tiko e na veidelana e Moape e na yasa ni Joritani ka takosova na vanua o Jeriko.\n2 Ia o Pelaki na luvei Sipori e sa raica oti na veika e cakava o Isireli vei ira na Amoraiti.\n3 Sa yacovi Moape kina e dua na rere levu ni sa raica rawa o koya na kedra lewe levu, ka sa bikai kina vakalevu o koya e na taqaya me baleti ira na Isireli.\n4 Sa qai vosa o Moape vei ira na qase ni vanua o Mitiani, "O ira nai lawalawa oqo era na domica taucoko na veika ga e ra wavoliti keda, me vaka e domica na co ni vanua na bulumakau." A sa tui tiko vei ira na Moape e na gauna o ya o Pelaki na luvei Sipori.\n5 Sa qai tala e so na i talaki vei Pelami na luvei Piori mai Pecori, e voleka toka e na Uciwai e na vanua nodra na wekana, me kacivi koya, ka vaka: "Raica, e dua na yavusa tamata era sa lako mai Ijipita. E ra sa ubia na dela i vuravura, ka ra sa mai tiko tikivi au!\n6 "Au kerei iko kina mo vakusakusa mai, ka vosa rukaki ira me ra cudruvi, e na vukuqu, ni ra sa rui kaukauwa sara vei au. De na rawa beka ni'u vakadrukai ira ka vakasevi ira tani e na vanua, ni'u kila deivaki tiko ni o ira o vakalouvinakataki ira era kalouvinaka, ia o ira o cudruvi ira era cudruvi dina."\n7 Era sa qai lako na qase ni Moape kei ira na qase ni Mitiani ka taura e ligadra na kenai sau na daurairai, e ra sa lako sara mai vei Pelami ka ra tukuna sara vua na vosa i Pelaki.\n8 Sa mani tukuna sara o koya vei ira, "Dou moce e ke ena bogi oqo, au na qai kauta tale mai vei kemudou na vosa, me vaka e na tukuna vei au na Kalou." Era sa mani tiko vata kei Pelami na turaga kilai ni Moape.\n9 Sa qai lako mai na Kalou vei Pelami ka tukuna, "O cei o ira na tamata oqo era tiko vata kei iko?"\n10 Sa vosa vua na Kalou o Pelami ka vaka, "O Pelaki na luvei Sipori, na tui Moape, sa talaki mai vei au, ka tukuna,\n11 'Raica, e dua na yavusa tamata era sa lako tani mai Ijipita, ka ra sa ubia tu na dela i vuravura. 'Mo lako mai, ka mai vosavakaloucataki ira mera cudruvi, ena vukuqu; de na rawa beka ni'u vakamalumalumutaki ira ka vakasevi ira tani.'"\n12 Sa vosa na Kalou vei Pelami, "O na sega ni na lako vata kei ira; o na sega ni vosavakaloucataki ira mera cudruvi, ni o ira era kawa ni veivakalouvinakataki."\n13 Sa yadra e na mataka o Pelami ka tukuna vei ira na turaga i Pelaki, "Dou lesu tale kina nomudou vanua, ni sa tarovi au na Kalou ka sega ni solia na veivakadonui me'u lako vata kei kemudou."\n14 E ra sa tucake na turaga ni Moape ka lako vei Pelaki, ka tukuna, "O Pelami sa bese ni lako vata kei keitou."\n15 Sa talai iratou tale na turaga o Pelaki, ka ra sa lewe levu mai ka ra tamata vakaturaga sara ka kilai levu mai vei iratou e liu.\n16 E ratou sa lako mai vei Pelami ka mai tukuna vei koya, "Sa vosa vakaoqo o Pelaki, na luvei Sipori: 'Au kerea me kakua ni dua na ka me tarovi iko e na nomu lako mai vei au;\n17 'Au sa dokai iko vakaidina, ka'u na cakava talega na ka kecega o na tukuna vei au. Au sa kerei iko ga vakabibi mo lako mai ka vosavakaloucataki ira me ra cudruvi na tamata oqo e na vukuqu.'"\n18 Sa qai tukuna o Pelami vei ira nai talaki i Pelaki, "E dina ni na solia vei au o Pelaki na nona vale e sinai tu kina na siliva kei na koula, e sa na sega ga ni rawa ni'u lako sivia na vosa i Jiova na noqu Kalou, me'u cakava vakalailai se vakalevu.\n19 "Au sa kerei kemudou kina vakabibi, mo dou na tiko ka moce tale e ke e na bogi oqo, me'u na kila tale mai vua na Kalou na veika e na vosa kina vei au."\n20 Sa qai lako mai na Kalou vei Pelami e na bogi ka tukuna vua, "Ke ratou sa lako mai na turaga ka kacivi iko, mo tucake ka lako vata kei iratou; ia na vosa ga Au na vosataka vei iko â€” mo na qai cakava."\n21 Sa yadra e na mataka o Pelami, ka vakarautaka na nona asa, ka lako vata kei ira na turaga ni Moape.\n22 Sa waqa mai na cudru ni Kalou ni sa lako, sa tu na Agilosi ni Kalou ena Vukuna e na sala me vorati koya. Sa vodoka o koya na asa, ka rau sa tomani koya na nona dauveiqaravi.\n23 Sa raica na Agilosi ni Kalou na asa ni sa tucake tu e na sala ka qumia tu na Nona i seleiwau e ligana, a sa lako vakatikitiki na asa ena sala kina veiwere. Sa mokuta na asa o Pelami me vagolei koya tale mai kina sala.\n24 Ia, na Agilosi i Jiova sa tucake tu e na sala qiqo e na kedrau tadrua na veiwere ni vaini, kei na dua na bai vatu e na dua na yasana, ka dua tale na bai vatu e na yasana tale e dua.\n25 Ia, ni sa raica na Agilosi i Jiova na asa, sa vakabiri koya kina lalaga ni bai vatu ka qaqia na yavai Pelami e na bai vatu; sa baci mokuti koya tale.\n26 Sa toso tale i liu na Agilosi i Jiova ka sa la'ki tucake tu e na dua na vanua qiqo sara ka dredre sara kina me vuki kina i matau se kina i mawi.\n27 Ia, ni sa raica na Agilosi i Jiova na Asa, sa davo sobu sara e na rukui Pelami; a sa waqa mai kina na cudru i Pelami, ka mani mokuta tale na asa e na nona i titoko.\n28 Sa dolava na gusu ni asa o Jiova, ka tukuna yani vei Pelami, "Na cava mada au cakava vei iko, mo mokuti au kina vakatolu?"\n29 Sa vosa vua na asa o Pelami, "E na vuku ni nomu vakacacani au, au diva me dua mada ga nai seleiwau me tiko e ligaqu, e na gauna sara ga oqo sa rawa me'u vakamatei iko!"\n30 Sa vosa tale na asa vei Pelami, "Au sega beka ni nomu asa o au, o a dau vodoka, me tekivu mai na siga o a taukeni au kina me yacova sara mai oqo? Au a dau kitaka beka vakaoqo vei iko? Sa tukuna, "E sega."\n31 Sa dolava na matai Pelami o Jiova, ka sa raica o koya na Agilosi i Jiova ni sa tucake tu e na sala ka qumia tu na Nona i seleiwau e ligana; a sa vakacuva sobu na uluna ka bale sobu vakatoboicu.\n32 Sa vosa vua na Agilosi i Jiova, "Na cava o mokuta kina vakatolu na nomu asa? Raica, Au sa lako mai me'u vorati iko, baleta ni sa rui ca na nomu sala e Mataqu.\n33 "Na asa e ya raici Au vakatolu ka lako vakatikitiki tani vei Au. Kevaka me a sega ni lako vakatikitiki tani vei Au, Ke'u a sa vakamatei iko talega e na gauna oqo, ka laivi koya me bula."\n34 Sa tukuna o Pelami vua na Agilosi i Jiova, "Au sai valavala ca ni'u a sega tiko ni kila ni o Kemuni o ni a tucake tu e na sala ka vorati au. Ia oqo, kevaka au sa ca vei Kemuni, au sa na lesu tale."\n35 Sa tukuna na Agilosi i Jiova vei Pelami, "Mo lako vata kei iratou na turaga, ia na vosa ga Au na tukuna vei iko, sai koya ga o ya mo vosataka." A sa mani lako vata kei iratou na turaga i Pelaki o Pelami.\n36 Ia ni sa rogoca o Pelaki ni sa lako tiko mai o Pelami, sa lako sara yani me la'ki tavaki koya e na koro o Moape ka toka e na i yalayala ni vanua e Anoni, kina mua ni nodra i tikotiko.\n37 Sa mani tukuna o Pelaki vei Pelami, "Au a sega beka ni talatala yani vei iko, ka kacivi iko? Na cava o a sega kina ni lako mai vei au? E sega beka ni'u dokai iko?"\n38 Sa tukuna o Pelami vei Pelaki, "Raica, au sa lako mai vei iko! E tiko beka vei au oqo e dua na kaukauwa me'u tukuna e dua na ka? Na vosa sa biuta e gusuqu na Kalou, ka dodonu me'u vosataka."\n39 E rau sa lako vata mai o Pelami kei Pelaki, ka rau sa yaco mai Kiriaci Usoci.\n40 A sa vakacabora o Pelaki e so na bulumakau kei na sipi, ka vakauta e so ki vei Pelami kei ira na turaga era tiko vata tukuna.\n41 Sa qai yaco, e na siga ka tarava, sa kauti Pelami cake o Pelaki kina vanua cecere i Peali, me rawa ni raica mai keya na levu ni tamata.


Raica o Pailato kei Eroti ni Sega na Cala i Jisu | Bula i Jisu\nRaica o Pailato kei Eroti ni Sega na Cala i Jisu\nMACIU 27:12-14, 18, 19 MARIKA 15:2-5 LUKE 23:4-16 JONI 18:36-38\nVAKATAROGI JISU O PAILATO KEI EROTI\nE vakaraitaka vakadodonu vei Pailato o Jisu ni tui dina o koya, e sega tale ga ni vakavu leqa e Roma nona Matanitu. E kaya kina o Jisu: “E sega ni vakavuravura na noqu Matanitu. Ke vakavuravura na noqu Matanitu, era na vala na noqu tamata meu kua ni soli yani vei ira na Jiu. Ia e sega sara ga ni vu eke na noqu Matanitu.” (Joni 18:36) Io, e tiko na nona Matanitu, ia e sega ni vakavuravura.\nMani tarogi Jisu o Pailato: “Ia o iko na tui?” Sa qai vakatakila o Jisu vei Pailato ni donu nona nanuma ena nona tukuna: “O sa kaya tiko ga mai niu tui. Qo na vuna au sucu mai kina, qo tale ga na vuna au lako mai kina i vuravura meu tukuna na ka dina. O ira kece era totaka na dina era rogoca na noqu vosa.”—Joni 18:37.\nSa tukuna oti o Jisu vei Tomasi: “O yau na sala, na dina, kei na bula.” Sa rogoca tale ga o Pailato ni lako mai o Jisu e vuravura me tukuna na “ka dina” me baleta nona Matanitu. E vakadeitaka gona o Jisu me yalodina tiko ga ke mani mate mada ga kina. E tarogi koya o Pailato: “Na cava na ka dina?” E sega ni vinakata o Pailato me saumi tale nona taro, sa rauti koya ga na ka e rogoca me tauca kina nona lewa me baleti Jisu.—Joni 14:6; 18:38.\nE lesu i tuba o Pailato vei ira na ilala levu. A rairai tiko e yasana o Jisu ena nona tukuna vei ira na iliuliu ni bete kei ira na tu e kea: “Au sega ni raica e dua na cala vua na tamata qo.” Era cudruvaka na ilala levu na vakatulewa ya, ra qai kaya: “E yavalati ira na lewenivanua ena nona veivakavulici ena vanua taucoko o Jutia, e tekivu sara ga mai Kalili me yaco mai ke.”—Luke 23:4, 5.\nE rairai kurabuitaka o Pailato na levu ni nodra vinakata na Jiu me vakamatei o Jisu. Nira qoqolou tiko na iliuliu ni bete kei na qase, e tarogi Jisu sara o Pailato: “O sega ni rogoca na levu ni ka era beitaki iko tiko kina?” (Maciu 27:13) E kurabuitaka vakalevu o Pailato ni kaukaua nodra veibeitaki, ia e galu tu ga o Jisu.\nEra vakaraitaka na Jiu ni a ‘tekivu mai Kalili’ o Jisu. Ni kila o Pailato ni kai Kalili o Jisu, e vakavure vakasama qori vua ena ka me cakava me kua ni beitaki kina ena nona lewai o Jisu. E tiko voli e Jerusalemi ena gauna ni Lakosivia o Eroti Anitipasa (na luvena tagane o Eroti na Ka Levu) na iliuliu ena yasana o Kalili. E mani talai Jisu vei Eroti o Pailato. O Eroti Anitipasa qo a tamusuka na ului Joni na Dauveipapitaisotaki. Ni rogoca e muri o Eroti na cakacaka veivakurabuitaki i Jisu, e leqataka de sa vakaturi mai na mate o Joni.—Luke 9:7-9.\nDua na ka nona marau o Eroti ni raici Jisu, sega ni baleta nona via vukei koya se me kila na dina ni ka e beitaki kina. E via kila ga eso na ka e baleti Jisu qai “via raica sara ga eso nona cakamana.” (Luke 23:8) E ka ni rarawa ni sega ni cakava o Jisu na ka e vinakata o Eroti. Ni vakatarogi koya mada ga o Eroti, e galu tu ga o Jisu. E mani “vakasewasewani koya” o Eroti kei ira na nona sotia ni sega ni yaco na lomadra. (Luke 23:11) Era vakasulumi koya ena dua na isulu totoka ra qai vakalialiai koya. Oti e talai Jisu lesu vei Pailato o Eroti. Erau dau veimecaki tu e liu o Eroti kei Pailato, ia qo rau sa veitokani vinaka.\nNi lesu yani o Jisu, e kacivi ira sara na iliuliu ni bete, nodra iliuliu na Jiu, kei ira na lewenivanua o Pailato qai kaya: “Niu vakatarogi koya e matamuni e sega sara ga ni dua na ka au raica me tokona nomuni veibeitaki. O Eroti mada ga e vakasukai koya mai ni sega ni raica e dua na ka, e sega ni cakava o koya e dua na cala me mate kina. Au na totogitaki koya ga qai sereki koya.”—Luke 23:14-16.\nDua na ka nona via sereki Jisu o Pailato ni kila nira soli koya yani na bete ena nodra vuvu. E yaco e dua tale na ka sa qai vakadeitaka ga kina o Pailato me sereki Jisu. E vakauitukutuku yani vua o watina ni dabe tu o Pailato ena idabedabe ni veilewai: “Kua ni cakava e dua na ka vua na tamata yalododonu qori, e vakaleqai au vakalevu nikua na ka au tadra [e vu vakalou] me baleti koya.”—Maciu 27:19.\nE sega na cala i Jisu qai dodonu me sereki koya o Pailato, ia ena rawa vakacava qori?\nE vakatakila vakacava o Jisu “na ka dina” me baleta nona itutu vakatui?\nNa cava e vakadeitaka me baleti Jisu o Pailato? Cava era cakava na lewenivanua? Na cava e cakava o Pailato?\nNa cava e marau kina o Eroti Anitipasa ni raici Jisu, cava e qai cakava?\nNa cava e via sereki Jisu kina o Pailato?\niMeli iMeli Raica o Pailato kei Eroti ni Sega na Cala i Jisu\njy wase 128 t. 292-293


NA VUNAU NI SORO 17 FOV - A sa vosa vei Mosese ko - Bible Search\nNA VUNAU NI SORO 16 NA VUNAU NI SORO 18\nNA VUNAU NI SORO 17\nSa tabu me ra vakacabora vakailoa nai soro e na yasana kecega ko ira na tamata, 1-9. Sa tabu me laukana na dra, 10-14, se na ka sa mate loa se dresulaka na manumanu, 15,16.\n1A sa vosa vei Mosese ko Jiova, ka kaya, 2Mo vosa vei Eroni kei iratou na luvena, kei ira kece na Isireli, ka kaya vei ira, Oqo na ka sa vakarota ko Jiova, ka vaka, 3A tamata kecega vei ira na mataqali i Isireli sa vakamatea na pulumokau, se lami, se me, e loma ni tikotiko, se vakamatea e nai bili ni tikotiko, 4a sa sega ni kauta ki na katuba ni vale ni veitavaki, me cabora nai madrali vei Jiova, e na mata ni vale nei Jiova; ena beitaki na tamata ko ya ni sa vakadave dra: sa vakadavea walega na dra ko koya; ia ena muduki tani na tamata ko ya mai vei ira na kai nona: 5ka me ra kauta ga na nodra i soro na Isireli era vakacabora mai vanua, io me ra kauta vei Jiova, ki na katuba ni vale ni veitavaki, vua na bete, ka vakacabora mei madrali ni veivinakati sa cabori vei Jiova. 6Ia me kureitaki na dra na bete e na dela ni cabocabo-ni-soro i Jiova, sa tu mai na katuba ni vale ni veitavaki, ka vakama na uro me ka boi vinaka vei Jiova. 7Ia me ra kakua ni vakacabora tale na nodra i soro vei ira na me tagane, era sa lako tani kina me muria. A ka oqo sa kenai lesilesi ka tawa mudu vei ira e na nodra veitabatamata.\n8Ia mo kaya vei ira, A tamata kecega vei ira na mataqali i Isireli, se na kai tani sa tiko vulagi kei ira, sa vakacabora nai soro kama se dua nai soro, 9ka sega ni kauta ki na katuba ni vale ni veitavaki, me vakacabora vei Jiova; na tamata ko ya ena muduki tani vei ira na kai nona.\n10Ia na tamata kecega vei ira na mataqali i Isireli, se na kai tani sa tiko vulagi kei ira, sa kania e dua na dra; ena dua tani kina na mataqu vua na tamata ko ya sa kana dra, ia ka'u na muduki koya tani mai vei ira na kai nona. 11Ni sa kena bula ni yago na dra: ia ka'u sa solia vei kemudou me sorovaka na yalomudou e na dela ni cabocabo-ni-soro: ia sa rawa mei soro na dra, ni sai koya na bula. 12O koya ka'u a kaya kina vei ira na Isireli, Me kakua e dua vei kemudou me kania na dra, me kakua talega ni kania na dra e dua na kai tani sa tiko vulagi kei kemudou.\n13Kei na tamata kecega vei ira na Isireli, se vei ira na kai tani sa tiko vulagi kei ira, sa vakasasa manumanu e yavai va se manumanu vuka sa tara me laukana; me livia mada ga ko koya na kena dra, ka ubia e na soso. 14Ni sa kena bula ni yago kecega na dra sa tu e na yagona: o koya ka'u a kaya kina vei ira na Isireli, Mo dou kakua ni kania na dra ni dua na manumanu: ni sa kena bula ni yago kecega na dra sa tu e na manumanu kecega: ko ira kecega sa kania ena muduki tani.\n15Kei na tamata kecega sa kania na ka sa mate vakailoa, se na ka sa katilaka na manumanu, se dua vei kemudou, se sa kai tani, me sava nonai sulu ko koya, ka sili e na wai, ia ena sega ni savasava ka yacova na yakavi: ena qai savasava. 16Ia kevaka sa sega ni sava nonai sulu, se sili e na wai, ena qai cudruvi e na nona caka ca.


Painia Lavotaki me Limasagavulu Vakacaca na Yabaki | Alisten Lumare\nKENA ITUKUTUKU A turaganiovisa tu e liu, a qai dua na painia lavotaki me 50 vakacaca na yabaki.\nAU LESI ena 1964 meu lai painia lavotaki e Manokwari, West Papua, ena ivavakoso era tusaqata tiko vakaukaua na italatala. Niu yaco ga e kea, e lakovi au sara yani ena noqu vale e dua na italatala ni lotu Tawase.\nE kailavaka: “Au na talaraka na vale qo, au na vakawabokotaki ira tale ga na iVakadinadina i Jiova e Manokwari.”\nAu sega ni rere ena ituvaki e yaco qori niu a ovisa tu e liu. Au vosa vakayalovinaka ga vua, e biubiu sara.—1 Pita 3:15.\nA se walu ga na dautukutuku ena gauna ya e Manokwari. Ia ena gauna qo, ni oti e 50 vakacaca na yabaki, sa vitu na ivavakoso ena yasayasa ya. Era tiko ena soqo ni veiwasewase ena 2014 e sivia na le 1,200. Dua na ka noqu marau niu raica na veika sa cakava o Jiova ena vanua tu yawa qo.\niMeli iMeli Painia Lavotaki me Limasagavulu Vakacaca na Yabaki


NA LAKO YANI 12 FOV - A sa vosa vei Mosese kei Eroni ko - Bible Search\nNA LAKO YANI 11 NA LAKO YANI 13\nNA LAKO YANI 12\nSa lesi nai matai ni vula ni yabaki, 1,2. Sa vakaroti na Isireli me ra vakamatea na lami, ka me lako sivi ira ko Jiova, 3-28. Sa vakamatei na ulumatua; ka ra vakamasuti na Isireli me ra lako tani, 29-36. Era yaco ki Sukoci, 37. Ai valavala ni kana vata ni lako-sivia, 43-49.\n1A sa vosa vei Mosese kei Eroni ko Jiova e na vanua ko Ijipita, ka kaya. 2A vula oqo ena kenai matai ni vula vei kemudou; na vula ka liu e na nomudou yabaki.\n3Drau vosa vei ira nai soqosoqo taucoko ni Isireli, ka kaya, E na kenai katini ni siga ni vula oqo me ra taura e dua na lami na tamata yadua, me vaka na veivale ni nodra qase, e dua na lami ki na dua na vale. 4Ia kevaka sa lewe lailai na lewe-ni-vale me ra sega ni kania vakaoti rawa na lami, me ra qai kana vata kei na lewe-ni-vale ni kai nona era sa tiko voleka ki na nona vale, me dua na lami sa rauta na lewe-ni-vale ruarua; dou na wilika na tamata yadua, me vaka na ka sa daukania, ka me rauta ga na lami.\n5A kemudou lami yadua me sega na kena ca, me ka tagane me yabaki dua; dou kauta maivei ira na sipi, se maivei ira na me: 6ia dou maroroya ka yacova na kenai katinikava ni siga ni vula ko ya: me ra qai vakamatea e na yakavi nai soqosoqo taucoko ni Isireli.\n7Ia me ra taura e dua na kena dra, ka boroya kina na duru ruarua ni sogo, kei na ulu ni katuba, e na veivale era sa kania kina.\n8Ia me ra kania na lewena e na bogi ko ya, ni sa tavu e na bukawaqa, kei na madrai sa sega ni vakaleveni; me ra kania vata kei na co gaga. 9Me kakua ni kania droka, se ni sa saqa e na wai, ka me tavu ga e na bukawaqa; a uluna, kei na yavana, kei na kena gacagaca. 10Ia me kakua ni vo e dua na tikina me yacova na mataka; ia na ka sa vo e na mataka dou vakama e na bukawaqa. 11Ia mo dou vakaoqo ni dou sa kania; Me vauci na tolomudou, me vakaivava na yavamudou, ka me taura nai titoko na ligamudou; ia dou kania vakatotolo: ko ya na kana ni lako-sivia i Jiova.\n12Ni'u na lako voli e na vanua ko Ijipita e na bogi ko ya, ka yavita na ulumatua kecega e na vanua ko Ijipita, na tamata kei na manumanu e yavai va; ia ka'u na cudruvi ira kecega na kalou ni Ijipita: sai au ko Jiova. 13Ia na dra ena kemudoui vakatakilakila e na veivale dou sa tiko kina: ia ni'u sa raica na dra, ka'u na qai lako siviti kemudou, ena sega ga ni yacovi kemudou e dua na ka mo dou rusa kina, ni'u sa yavita na vanua ko Ijipita.\n14Ia na siga ko ya sa na kenai vakananumi vei kemudou, ia dou ia kina na solevu vei Jiova: sa kenai lesilesi mo dou ia na so levu oqo e na nomudou veitabatamata ka tawa mudu. 15Sa bogi vitu dou kania kina na madrai sa sega ni vakaleveni; io e nai matai ni siga dou biuta tani na leveni mai na nomudou veivale: ia ko ira kecega sa kania na madrai sa vakaleveni e nai matai ni siga ka yacova nai kavitu ni siga, ena muduki tani na tamata ko ya vei ira na Isireli. 16Ia dou na ia e nai matai ni siga nai soqosoqo tabu, ia e nai kavitu talega ni siga ena dua na nomudou i soqosoqo tabu; ena sega e dua na cakacaka me caka kina, a ka ga me kana kina na tamata yadua, oqori duaduaga e tara mo dou cakava. 17Ia dou na ia na kana madrai sa sega ni vakaleveni; ni'u sa kauta tani na nomudou veivavakoso mai na vanua ko Ijipita, e na siga dina oqori: o koya sa qai kenai lesilesi mo dou nanuma na siga ko ya e na nomudou veitabatamata ka tawa mudu. 18E nai matai ni vula, e na kenai katinikava ni siga ni vula ni sa yakavi mai, dou kania na madrai sa sega ni vakaleveni, ka yacova na yakavi e nai karuasagavulu ka dua ni siga ni vula. 19E vitu na siga me kakua na leveni me kune e na nomudou veivale: ia ko ira kecega sa kania na madrai sa vakaleveni, ena muduki tani na tamata ko ya mai nai soqosoqo ni Isireli, se kai tani, sei taukei. 20Mo dou kakua ni kania e dua na ka sa vakaleveni: dou kania ga na madrai sa sega ni vakaleveni e na nomudou veivale kecega.\n21Sa qai kacivi ira kecega na qase ni Isireli ko Mosese, a sa kaya vei ira, Dou dui la'ki toboka e dua na kemudou lami me rauta na lewe ni nomudou veivale, ka vakamatea na lami ni lako-sivia. 22Ia dou kauta e dua nai vau isopa, ka tonia e na dra sa tu e na peseni, ka boroya na ulu ni katuba, kei na duru ruarua ni sogo, e na dra sa tu e na peseni; ia me kakua e dua vei kemudou me curu yani e na katuba ni nona vale ka me mataka mada mai: 23ni na lako voli e na vanua ko Jiova me yaviti ira na kai Ijipita; ia ni sa raica na dra e na ulu ni katuba, e na duru ruarua talega ni sogo, ena qai lako sivita na katuba ko Jiova, ka sega ni laivi koya sa ia na veivakarusai me curuma na nomudou veivale me vakayaco mate vei kemudou. 24Ia dou vakabauta na ka oqo, mei lesilesi vei iko kei ira na luvemu ka tawa mudu. 25Ia ni dou yaco ki na vanua sa solia vei kemudou ko Jiova, me vaka ka yalataka, dou na qai vakabauta tiko nai valavala oqo. 26Ia ni ra na tarogi kemuni na luvemuni, A cava nai balebale ni cakacaka oqo vei kemuni? 27dou na qai kaya, Oqo nai soro ni lako-sivia i Jiova, ko koya ka lako sivita na nodra veivale na Isireli mai Ijipita, ni sa yaviti Ijipita, ka vakabula na noda veivale. A ra sa cuva na tamata, ka ra lotu.\n28A ra sa lako yani na Isireli ka kitaka: ia me vaka ka vakarota vei Mosese kei Eroni ko Jiova, era sa kitaka vakakina.\n29A sa yaco e na lomaloma ni bogi, sa qai yaviti ira kecega na ulumatua e na vanua ko Ijipita ko Jiova, na ulumatua i Fero, ko koya sa tiko e nonai tikotiko vakaturaga, kei na nona ulumatua talega na bobula sa tiko e na vale butobuto; kei na ulumatua kecega ni manumanu e yavai va. 30A sa duri cake ko Fero e na bogi, kei ira kecega era qaravi koya, kei ira kecega na kai Ijipita; ka sa qai dua na tagi levu mai Ijipita; ni sa sega e dua na vale sa sega ni mate kina e dua. 31A sa kacivi Mosese kei Eroni ko koya e na bogi, ka kaya, Drau ia, drau lako tani mai vei ira na noqu tamata, koi kemudrau, kei ira na Isireli; ia ni lako, qaravi Jiova, me vaka ni a kaya: 32ni kauta talega na nomuni sipi, kei na nomuni pulumokau, me vaka na nomuni vosa, ia ni lako; ka mo ni vosavakalougatataki au talega.\n33Ia ko ira na kai Ijipita era sa cikevi ira na tamata, me ra vakatalai ira vakusakusa sara yani e na vanua; ni ra sa kaya, Eda sa mate kecega. 34Ia ko ira na tamata era sa kauta na kedra madrai droka ni sa sega ni vakalevenitaki, ia era sa dreketa lako na nodra sedre sa natuki kina na madrai, ka sa oloni e na nodra i sulu. 35Ia na Isireli era sa kitaka me vaka na vosa i Mosese; a ra sa kerea mai vei ira na kai Ijipita nai ukuuku siliva, kei na i ukuuku koula, kei nai sulu: 36a sa vakayalovinakataki ira na kai Ijipita ko Jiova vei ira na tamata, a ra sa solia kina vei ira na ka era sa kerea. A ra sa tokitaka na nodra i yau na kai Ijipita.\n37A ra sa toki mai Ramisese ki Sukoci ko ira na Isireli, e le onosagavulu na oba era tamata bula sa taubale, ka ra sa sega ni wili na gone. 38A sa lako vata kei ira e dua nai vavakoso levu era dui kaikai; kei na qele ni sipi kei na qele ni pulumokau; na manumanu a ka levu sara. 39A ra sa vavia na keki madrai sa sega ni vakaleveni, e na madrai droka era sa kauta mai Ijipita, ni sa sega ni vakalevenitaki; ka ni ra sa biligi tani mai Ijipita, ka sega ni vakaberabera rawa, a ra sa sega ni vakarautaka oti na kedrai vaqa.\n40Ia na nodra tiko vulagi mai Ijipita ko ira na Isireli, sa va na drau ka tolusagavulu na yabaki. 41A sa yaco ni sa oti e va na drau ka tolusagavulu na yabaki, io e na siga dina ko ya, era sa lako tani nai vavakoso kecega i Jiova mai na vanua ko Ijipita\n42Ko ya na bogi me daunanumi vei Jiova, ni sa kauti ira tani ko koya mai na vanua ko Ijipita: sa dua na bogi i Jiova oqo me ra daunanuma kecega na Isireli e na nodra veitabatamata.\n43A sa kaya vei Mosese kei Eroni ko Jiova, Oqo nai lesilesi ni kana vata ni lako-sivia: Me kakua ni kana kina e dua na kai tani: 44ia na nomu tamata dauveiqaravi sa voli e nai lavo, ena kania ni ko sa ciliva oti. 45A kai tani, kei na tamata sa saumi na nona cakacaka, ena sega ni kania. 46Me laukana e na dua ga na vale: ka mo kakua ni kauta ki tautuba e dua na tikina; ia dou kakua ni musuka e dua na suina. 47Era na cakava nai soqosoqo taucoko ni Isireli. 48Ia ni sa tiko vulagi kei iko e dua na kai tani, ka sa lomana me ia na kana ni lako-sivia vei Jiova, me ra cilivi mada ko ira na nona tagane kecega, ka me ra qai toro mai ka kania; ena qai tautauvata kei nai taukei: ia sa tabu ni kana kina e dua na tamata sa sega ni cilivi. 49Sa dua ga na kenai vakarau vua nai taukei, kei na kai tani sa tiko vulagi e na kemudou maliwa.\n50A ra sa kitaka ko ira kecega na Isireli; me vaka sa vakaroti Mosese kei Eroni ko Jiova, era sa kitaka vakakina.\n51A sa yaco e na siga dina ko ya, sa kauti ira na Isireli mai na vanua ko Ijipita ko Jiova me vaka na nodra veivavakoso.


Aisea 59 | iVolatabu ena Internet | Vakadewa ni Vuravura Vou\nYawaka na Kalou o Isireli ni valavala ca (1-8)\nVakatusai na ivalavala ca (9-15a)\nVakabulai ira na veivutuni o Jiova (15b-21)\n59 Raica! E sega ni lekaleka na liga i Jiova me veivakabulai,+Se bibi na daligana me dredre ni rogo.+ 2 Sega, na nomuni cala ga e tawasei kemuni vua na nomuni Kalou,+Na nomuni ivalavala ca e vunia kina na matana vei kemuni,E sega ni via rogoci kemuni.+ 3 Ni dukadukali na qeteqete ni ligamuni ena dra+Kei na iqaqaloniligamuni ena cakacala. E vosa lasu na tebenigusumuni,+ e vosaminiminitaka na yamemuni na ka tawadodonu. 4 E sega ni dua e tagica na ka dodonu,+E sega ni dua e dina ni lai veilewai. Era nuitaka na ka tawayaga,*+ era tukuna na ka e sega na betena. Era kunekunetaka na ca ra qai vakasucuma na ka rarawa.+ 5 Era saulaka na yaloka ni gata poisoni,Era talia na viritalawalawa.+ O koya e kania na kedra yaloka ena mate,Na yaloka sa voro ena saulaki me gata batigaga. 6 Na nodra viritalawalawa ena sega ni isulu,Se ra ubi ira ena ka era cakava.+ Na nodra cakacaka e veivakaleqaiE tu e ligadra na ivalavala voravora.+ 7 Na yavadra e ciciva na ca,Era kusata mera vakadavea na dra e sega ni cala.+ Era vakananuma na ka ca,Na rusa kei na rarawa e tu ena nodra sala.+ 8 Era sega ni kila na sala ni vakacegu,E sega ni kune na lewadodonu ena nodra gaunisala.+ Era vakavevea na nodra sala,O koya e muria ena sega ni kila na vakacegu.+ 9 Oya na vuna e yawaki keda kina na lewadodonu,E sega ni toboki keda na ivalavala dodonu. Eda nuitaka tiko ga na rarama, ia raica! e buto ga,Na siga rarama, ia eda lako tiko ga ena butobuto.+ 10 Eda yamoca na bai me vakataki ira na mataboko,Me vakataki ira e sega na matadra, eda vakayayamo tiko ga.+ Eda tarabe ena sigalevu tutu me vaka ena yakavi buto. Eda maliwai ira na kaukaua, eda vaka na mate. 11 Eda kudru kece tiko ga me vaka na bea,Eda kiru tale ga me vaka na ruve. Eda nuitaka na lewadodonu ia e sega,Na veivakabulai, ia e yawaki keda. 12 Ni levu na neimami talaidredre e matamuni,+E tukuni keimami na neimami dui cala.+ Ni tiko vei keimami na neimami talaidredre,Keimami kila vinaka na neimami cala.+ 13 Keimami cala, keimami cakitaki Jiova,Keimami vakanadakuya na neimami Kalou. Keimami veivosakitaka na veivakasaurarataki kei na veivorati,+Keimami kunekunetaka, keimami vosaminiminitaka na ka lasu e loma i keimami.+ 14 E vakasukai i muri na lewadodonu,+Kei na ivalavala dodonu e tu vakayawa,+Ni sa bale na dina ena rara,Kei na ka dodonu, e sega ni curu rawa. 15 Sa yali na dina,+O koya e gole tani mai na ka ca e koveraki. E raica qo o Jiova, e rarawa,*Ni sega na lewadodonu.+ 16 E raica o koya ni sega na tamata,E kurabuitaka ni sega ni dua me veivuke,E mani veivakabulai* ga e ligana,E tokoni koya na nona yalododonu. 17 E qai tokara o koya na yalododonu me vaka na isulunivaluKei na isala ni bula* e uluna.+ E tokara na isulu ni veisausaumi+E ovici koya ena yalogu me vaka na kote.* 18 Ena saumi ira me vaka na ka era cakava:+ Na cudru vei ira na veisaqati, na itotogi vei ira na kena meca.+ Ina veiyanuyanu ena saumi ira lesu. 19 O ira mai na idromudromu ni siga era na doka na yaca i JiovaKei ira mai na icabecabe ni siga na nona lagilagi,Ni na lako mai o koya me vaka na tacoka ni uciwai,E uqeta na yalo i Jiova. 20 “Ena lako+ i Saioni o koya e dauveivoli lesu,+Vei ira na Jekope era saumaki mai na nodra cala,”+ e kaya o Jiova. 21 “Ia o yau, qo na noqu veiyalayalati kei ira,”+ e kaya o Jiova. “Na yaloqu e tokoni iko kei na noqu vosa au tauca e gusumu, ena sega ni yali mai gusumu, mai gusudra na luvemu* se mai gusudra na makubumu,”* e kaya o Jiova, “ena gauna qo me tawamudu.”\n^ Ipe., “ca e matana.”\n^ Se “na isulu balavu tabaleka.”\n^ Ipe., “kawa ni nomu kawa.”


The Fiji Times Online | Nai Lalakai Online | Na kaulotu, e kena i yau na loloma\nNa kaulotu, e kena i yau na loloma UNAISI RATUBALAVU | Monday, March 12, 2018\nENA nona laki tiko mai na vanua oqo o Talatala Apisai Nawai, e sa okata saraga me sa dua o koya me turaga ni vanua oya.\nEsa laki vakamurimuria na nodra I tovo ni bula ena vuku ni nona segata me ra raica na lewenikoro mai keya, ni rawa vua me bula ka kauwaitaki ira dina.\nEra tukuna ni o koya e se qai matai ni turaga ni Viti, ka kaulotu me gole yani ki na nodra vanua.\nEna mataka lailai ni qai yadra mai, e sa dau tiktuki mai o ira na gonevuli, ka mai biu toka na kena kumala o Nai Talatala. Era kacivi koya tuga ena yaca ?Pasto.?\n?Na kedra I boi, e vaka me sa boi vinaka tale tu kei au, sega na ibe ena nodra loma ni vale, era moce saraga ena dela ni qele.\n?O au, sa laki tabu sili talega, baleta na vanua e tiko kina na wai ena vanua oqo, ko na taubaletaka e va na maile, ko na qai laki takica mai kina na wai ni gunu, se mo via laki sili.\n?E sega na kuro, e vakayagataki na bitu.\nNa vanua oqo e sega ni yaco tu kina na veivuke ni matanitu.\n? E sega na suka, sega na masima.\n? O ira era davo vata tu ga na tamata keina manumanu, sega na ibe. ka vaka me manumanu tabu tu vei ira na vuaka, me vaka talega me manumanu ni loma ni vale vei keda.\n? Na gauna ga au sa laki tiko kina kei ira, esa qai vakavotuya ga mai ena noqu vakasama na Kalou, o ira oqo me ra vuli.\n?Au sa qai saga toka mai, me tara rawa na koronivuli, vakayacori na veitalanoa kei na Tabana ni Vuli e Malaita, na kena vakarautaki mai e dua na qasenivuli me mai veiqaravi vei ira e Akafe.\nEna gauna oqo era sa vuli tiko ena koronivuli e Akafe e rauta ni 71 na gonevuli, ka tekivutaki na vuli ena yabaki 2013.\nEna yabaki vou, o ira era sa Kalasi 5 tiko oya, era sa na dewa sara ki na Kalasi Ono.\nEsa vakavinavinakataka na Kalou o Nawai ni sa rawata na I lavo ena nona vunau wavoki ga mai Ositerelia ena mua ni yabaki sa oti, e sa rawata sara mai na I sau ni paipo ni wai, me rawa ni sa gole mai na wai ena vuku ni tiko bulabula vei ira na lewenikoro.\n?E tiko talega na I tuvatuva, me tara talega e dua na vale ni wai, baleta ni dau vakaloloma ni ra dau tiko bibi ka vakasucu na marama.\n?Ni sa rawa oya, me qai otioti ni tuvatuva na kena tara na valenilotu.\n?Au sa vakavinavinakataka tikoga na Kalou ena vuku ni nona veisotavi kei na kaukauwa e solia tu me rawa ni toso tiko kina vakamalua na veiqaravi oqo.\n?E taura na gauna, kei na rarawa, sotavi rawa yani na dredre ni bera ni da qai yacova yani na veika eda na gadreva.\n?Au dau vakila ni Kalou e tu saraga vata kei keda ena veigauna eda qarava kina na nona cakacaka kei na kaci e kacivi keda kina,? e vakaraitaka o Talatala Nawai.\nE vakadinadinataka ni sega ni rawarawa na veiqaravi ni dua e kaulotu ka tu vata kei na dredre ni veilakoyaki ka qai gole tu ena dua na vanua e yawa mai Viti.\nVakaraitaka ni kevaka ena gole ki Akafe, esa sega kina na gaunisala, ko na laki moce, yadra ka taubale ena siga e tarava, mo na yacova yani na koro oqo ni ko gole mai taoni.\nNa gauna e sa sasagataka na turaga ni Nasukamai oqo me sa tara na nodra koronivuli e Akafe, vakaraitaka ni dau laki volitaki kakana ( lunch packs) ena taoni voleka duadua e keya, me rawa ni sauma ira kina o ira era ta kau, na I vola kei na peni ni vuli, me rawa ni toso ga na cakacaka ni veivakatoroicaketaki.\nVakadinadinataka ni gauna oqo era sa tekivu mera taleitaki koya na 41 na koro era kovuti ena loma ni wasewase ni vanua oqo o East Kwoio ena vanua o Malaita. E vakaraitaka ni loma ni yavusa e veiqaravi kina oqo, se qarava tikoga o Nawai e 21 na koro.\nEna macawa mai oqo ena qai talanoataki yani na nodra i vakarau ni bula ena gauna e dua e sa tauvimate kina. Ni qai nanamaki mai.


Ratou Kele me Ratou Veivuke\nDua na siga e draiva tiko o Bob e rauta ni 100 na kilomita dua na aua, qai batabata toka na draki e Alberta e Kenada. E mani kacabote na taya ni nona lori ena yasana imawi. E sega ni kila na vuna e kacabote kina, ia e nanuma me draiva tiko ga me yaco i nona vale rauta ni lima na kilomita na kena yawa.\nQo na nona ivola ina Vale ni Soqoni ni iVakadinadina i Jiova e toka voleka e kea. E kaya: “Ratou volekata yani na yasa ni noqu lori e le 3 na cauravou kei na 2 na goneyalewa, ratou biuta sobu sara nodratou iloilo ni motoka. Ratou kaya vei au ni sa kacabote tu noqu taya ni lori. Keitou mani kele e batinisala, ratou kaya ni ratou na veisautaka na taya. Au sega mada ga ni kila e tiko e dua tale na taya, se na misini e dau laveta na lori (jack). Au dabe toka ena noqu idabedabe qiqi e batinisala, ratou raica sara ena ruku ni lori e dua na taya kei na jack, ratou mani veisautaka. E batabata na draki, qai lutu tiko na ucacevata. E totoka nodratou isulusulu, ia ratou veisautaka rawa na taya au mani toso sara. Au na sega ni cakava rawa qori vakataki au.\n“Au vakavinavinakataki ratou na le lima na gone iVakadinadina i Jiova nodratou vukei au. Ratou a vunau tiko e veivale ena yasayasa qori. Ratou cakava sara tiko ga na ka ratou vunautaka. Ke sega nodratou veivuke ena ka ni sasaga toka noqu lesu i vale. Ia au vakavinavinakataka vakalevu na ka ratou cakava. Nodratou veinanumi kei na veivuke, e vaka ga e talai ratou mai na Kalou me ratou vukei au.”


Vale – "Eximio" Kenadau ni veika vakailavo\nOutsource na veika vakailavo\nVeiyasai vuravura na veika vakailavo\nSigatabu Not Working\nKacivi keda oqo! (62)3952-4588\nEda innovate na noda cakacaka e vakanamata ki na nodra gagadre na noda tamata, WALIA na nodra leqa baleta eda vakaraitaka eso na iwali me baleta na kisi yadua.\nEso na leqa kilai levu ka ripotetaka o vou na tamata me vaka na bera sara na vakau ni itavi vakavula, lokuyara kei na duidui toka na gauna ena kacivaki na yacadra na Ripote ni veika vakailavo, na lailai ni kena talemuri na veivakadonui kei na sitivikiti kece sa rawati, vei ira tale eso, sa vakanamata noda sasaga e vuqa oqo kudru ka vakadonuya ena walia oqo kei na leqa tale eso. Na cava na nomu leqa? Eda sa na kena iwali!\nVata kei na sivia 19 na yabaki ni kila, Eda sa na kenadau ena veika vakailavo na veiqaravi ni outsourcing, ivurevure ni tamata kei na Tabacakacaka ni ivakacavacava, kei na veivanua veiwekani tale eso me vaka na ilesilesi ni veiqaravi oqo:\nEda sa sitabataki ena nuitaki fika vakailavo ni veiqaravi me noda tamata. Veiqaravi oqo e oka kina vakavunivola, Musumusu, Ituvatuva ni TLW, Personal and Corporate Taxes.\nEda vakarautaka vei iko na ituvatuva ni bisinisi matailalai ka na e dua na tuvailavo ni vosa balavu ni bera ni o tekivu ena bisinisi. Ena tiko na nomu bisinisi na veivakadonui kece sara e gadrevi, ena veikalawa.\nEda sa tuberi ira na nomu timi me baleta na veika vakailavo, veika vakailavo kei na cakacaka ni vakaveitarataravi kevaka o via ia na ena-kabani ni veiqaravi. Veituberi na nomu timi ni rawa ni vakabulai kemuni na ilavo!\nEda sa vakavoui me baleta na ivakarau me vakayacori kina na Ripote ni cakacaka vakadaunifika ki na ituvatuva ni International ripote. Those procedures are established by specific Law.\nEda vakaraitaka na dikevi fika kei na Forensic na Ripote ni veika vakavika vakaraitaka kina na noda vakasama ena na tiki ni veika vakavika e dikevi tiko vakafika me vaka na Brazil ivakatagedegede ni dikevi fika.\nEda vakarautaka talega vakatulewa vakataki koya me baleta na akaude ni veigadivi, Veiqaravi me baleta na Condos & Na veimaliwai ni nodra, and the same services mentioned before for these entities.\nRaica eso tale na ka\nSa tubu na kenadau ni veika vakailavo, tauyavutaka na kena iwalewale ni mataisoqosoqo, rejisita na kena brand, improved its portfolio of services and increased its team to offer franchises opportunities to qualified candidates who are looking for a trustful business.\nMe baleta na Franchises\nEda solia e dua na kena iwali ni franchise e vakarautaka na veiqaravi me baleta na vakavakarau ni ivakacavacava ni ilavo, Veika vakailavo & Vakavunivola, Musumusu, Veiqaravi ni Consulting ni bisinisi me lailai na bisinisi ka na tamata ena dua ga na vanua…\nSa yaco kina na vakatakilakila tudei "EXÍMIO CONTÁBIL" ena vukui ni na noda itokani ni-dairekita. Ni a buli na vakatakilakila tudei me makataka ena na makete me vakadeitaki kina na vinaka ni noda veiqaravi, dodonu, raica me na taucoko ka dokai ira na noda tamata…\nFomu ni kere\nSa rawa mo digitaka ena maliwa ni rua na iwasewase ni franchise: Lalai ka via veimama toka na bisinisi se na so tale na itaukei ni kabani. Keitou vakatura ni digitaka na franchise ni Lalai kei na bisinisi ni sala ga o ya kevaka o na vinakata ga me sokumuni kina na itukutuku, vakaraica na kasitama vou, cakacaka vata kei na akaude ni receivable kei na veisaumi, kei na dua tale na veiqaravi ni Lalai …\nNomu bisinisi ena liga vinaka mai na ivakatekivu!\nEda taqomaka kina na nomu bisinisi mai na ivakatekivu ni kena caka e dua na ituvatuva ni bisinisi nuitaki vei iko!\nNi oti na kena tuvalaki, Eda na tekivu cakacaka ena nomu tuvailavo kei na e dua na mataveilawa vinaka na kena me na tara ena vei iko ena veitokani vata kei na noda itokani ni bisinisi.\nNa sa taucoko na veivakadonui kei na vakamuria ga ivakacavacava kei na veitikina eso na nomu bisinisi. E dua vakavunivola musumusu tudei ni veiqaravi ena me vakayacori kei na veivula yadua.


Luke 20 | iVolatabu ena Internet | Vakadewa ni Vuravura Vou\nVola o Luke 20:1-47\nVakalewai na lewa nei Jisu (1-8)\nVakatautauvata ni nodra veivakamatei na dauteitei (9-19)\nKalou kei Sisa (20-26)\nTaro ni veivakaturi (27-40)\nE Luvei Tevita o Karisito? (41-44)\nQarauni ira na vunivola (45-47)\n20 Ena dua na siga ni veivakavulici tiko o Jisu ena valenisoro, ni tukuna tale tiko ga na itukutuku vinaka, era qai lako voleka yani vua na iliuliu ni bete, na vunivola, kei ira na qase. 2 Era kaya vua: “Tukuna mada vei keimami se lewa mai vei o cakava kina na veika qo? O cei e solia vei iko na lewa qori?”+ 3 E sauma vei ira: “Au na tarogi kemuni tale ga, moni tukuna sara mai vei au: 4 E vu mai vei na veipapitaisotaki i Joni? Mai lomalagi se vu vakatamata?” 5 Era sa qai veivosaki lo vakataki ira, era kaya: “Ke da tukuna, ‘Mai lomalagi,’ ena qai kaya, ‘Na cava ga oni sega ni vakabauti koya kina?’ 6 Ke da tukuna, ‘E vu vakatamata,’ era na qai virilaki keda ena vatu na lewenivanua, nira vakabauta kece tu ni parofita o Joni.”+ 7 Era mani kaya nira sega ni kila se vu mai vei. 8 E qai kaya vei ira o Jisu: “Au na sega tale ga ni tukuna vei kemuni se lewa mai vei au cakava kina na veika qo.” 9 E qai tukuna vei ira na vosa vakatautauvata qo: “E dua na turaga e tea e dua na loganivaini,+ e lisitaka vei ira eso na dauteitei, qai lako i vanuatani ena dua toka na gauna.+ 10 Ni sa vulaimatua, e qai tala e dua nona tamata cakacaka vei ira na dauteitei mera solia vua eso na vuana. Ia era mokulaki koya,+ ra qai vakatalai koya me lesu ligalala. 11 E tala e dua tale nona tamata cakacaka, ia era mokulaka, ra vakamadualaka,* ra qai vakatala me lesu ligalala. 12 E tala na kena ikatolu, era vakamavoataka tale ga ra qai cemuria. 13 E qai kaya na itaukei ni loganivaini, ‘Na cava meu cakava? Au na tala na luvequ tagane lomani,+ era na dokai koya.’ 14 Nira raici luvena o ira na dauteitei, era sa qai veivosaki, ra kaya, ‘O koya sara ga qo ena taukena na loganivaini. Tou vakamatei koya me nodatou na nona ivotavota.’ 15 Era mani kolotaki koya ina taudaku ni loganivaini ra qai vakamatea.+ Na cava gona ena cakava na itaukei ni loganivaini vei ira qo? 16 Ena mai vakamatei ira na dauteitei qo, qai solia na loganivaini vei ira eso tale.” Nira rogoca qo era kaya: “Me kua sara ni yaco qori!” 17 Ia e vakaraici ira o Jisu qai kaya: “Na cava ga na ibalebale ni tikinivolatabu qo, ‘Na vatu era a cata na matai e sa mai vakadei ni tutunivale’?*+ 18 O koya e lutu ena vatu qori ena vurumemea.+ Ia o koya e lutuki koya, ena dasila.” 19 Era sa qai saga na vunivola kei ira na iliuliu ni bete mera vesuki Jisu ena gauna vata ya, nira kila ni nona vosa vakatautauvata e baleti ira sara ga.+ Ia era rerevaki ira na lewenivanua. 20 Ni oti nodra vakadikevi koya voli, era sa qai sauma eso mera lai vakalecaleca, me nanumi nira tamata yalododonu, mera bacani Jisu me rawa ni tauca e dua na vosa+ mera soli koya kina ina matanitu kei na lewa ni kovana. 21 Era mani tarogi koya: “Qasenivuli, keimami kila ni dau dina na nomuni vosa kei na nomuni veivakavulici, oni sega ni dau veivakaduiduitaki, ia oni vakavuvulitaka ga na sala ni Kalou me salavata kei na ka dina: 22 E dodonu me keimami sauma vei Sisa na ivakacavacava se sega?” 23 Ia e siqema rawa nodra lawaki, mani kaya vei ira: 24 “Vakaraitaka mada mai e dua na dinari.* Na mata i cei kei na yaca i cei e volai kina?” Era kaya: “Nei Sisa.” 25 Mani kaya vei ira o Jisu: “Ni solia sara vei Sisa na ka e nei Sisa,+ vua na Kalou na ka e nona na Kalou.”+ 26 Era kurabui ena nona isaunitaro, ia era galu sara ga ni sega ni dua na vosa e tauca e matadra na lewenivanua mera beitaki koya kina. 27 Era lako yani mera tarogi koya+ eso na Setoki, o ira na sega ni vakabauta na veivakaturi:+ 28 “Qasenivuli, a vola o Mosese, ‘Ke mate e dua na tagane vakawati qai sega na luvena, me vakawati o tacina kei na nona yada me vakawa kina o tuakana.’+ 29 Ia eratou le vitu na veitacini tagane. E vakawati na kena imatai qai mate, e sega na luvena. 30 O kena ikarua, 31 kei na kena ikatolu e tauri koya tale ga me watina. Lai yaco sara vua na kena ikavitu: eratou mate kece ratou qai sega ni vakaluveni. 32 E qai mate sara e muri o yalewa. 33 Ena gauna ni veivakaturi, o cei vei ratou qo ena watina? Ni ratou vakawatitaki koya kece na le vitu.” 34 E kaya vei ira o Jisu: “Era vakawati na gone ni vuravura qo,* era soli tale ga yani mera vakawati, 35 ia o ira na vakadonui mera bula ena gauna se bera mai kei ira na vakaturi mai na mate, era na sega sara ni vakawati se soli mera vakawati.+ 36 Era na sega mada ga ni mate tale nira na vakataki ira na agilosi. Era sa na luve ni Kalou tale ga nira vakaturi. 37 Era na vakaturi na mate me vaka a vakaraitaka o Mosese ena itukutuku ni kau vakavotona, ni a vakatokai Jiova* me ‘Kalou i Eparama, na Kalou i Aisake, kei na Kalou i Jekope.’+ 38 E sega ni nodra Kalou na mate o koya, e nodra Kalou ga na bula, baleta vei koya* era se bula tu ga.”+ 39 Era mani kaya eso na vunivola: “Qasenivuli, e dina sara ga na ka oni kaya.” 40 Era sega ni qai doudou mera tarogi koya ena dua tale na ka. 41 Mani tarogi ira: “Era kaya tu vakacava ni luvei Tevita o Karisito?+ 42 Ni o Tevita mada ga e tukuna ena ivola na Same, ‘E kaya o Jiova* vua na noqu Turaga: “Dabe ena ligaqu imatau 43 meu vakamalumalumutaki ira mada na kemu meca mera itutu ni yavamu.”’+ 44 O koya gona, e vakatokai koya o Tevita me nona Turaga, e qai luvena ga vakacava?” 45 Nira vakarorogo kece tiko na lewenivanua e qai kaya vei ratou na tisaipeli: 46 “Ni qarauni ira na vunivola nira dau via vakaraitaka wavoki nodra isulu balavu, era vinakata mera kidavaki ena vanua ni veivoli, mera dabe tale ga ena idabedabe e liu ena valenilotu kei na idabedabe dokai duadua ena gauna ni vakayakavi,+ 47 era kovea na nodra vale* na yada, ra qai masu vakarairai nira masu balabalavu. O ira qo ena bibi sara na kedra itotogi.”\n^ Kir., “na ulu ni tutunivale.”\n^ Se “ni itabagauna qo.”\n^ Se “mai na nona rai.”\n^ Se “nodra iyau.”


WILIKA ENA VOSA Afrikaans Albanian Armenian Azerbaijani Belize Kriol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatian Czech Danish Dutch English Estonian Finnish French Georgian German Greek Hebrew Hungarian Indonesian Italian Italian Sign Language Japanese Kinyarwanda Kirghiz Korean Lingala Lithuanian Malagasy Myanmar Norwegian Polish Portuguese (Brazil) Portuguese (Portugal) Romanian Russian Sepedi Serbian (Cyrillic) Serbian (Roman) Setswana Slovak Slovenian Spanish Swahili Swedish Tagalog Thai Turkish Ukrainian Vietnamese Xhosa Yoruba vakaViti\n22 NI JANUERI, 2018\nTEL AVIV—E rauta ni 1, 700 na lewenivanua era osota yani na itikotiko e Hatachana ena ika26 ni Noveba ina ika2 ni Tiseba, 2017 ni vakaraitaki kina na kedra italanoa na iVakadinadina i Jiova. Na veika e tu ena vanua ni sarasara qori e vakaraitaka na veivakacacani era sotava na iVakadinadina i Jiova ena veiliutaki i Itala.\nE vakaraitaki tale ga e keri eso na vidio kei na itaba, kei na isulu e cula ena liga era dau dara na iVakadinadina ena keba ni veivakararawataki. Na ka e talei duadua kina na sarasara ena vanua qori, ni vakaraitaki kina e 27 na droini era lavetaki mai ena ivola i Johannes Steyer (1908-1998) e vakatokai “The Buchenwald Series.” E iVakadinadina i Jiova o Mr. Steyer, a bula tu ni oti e tini na yabaki nona vesu toka ena keba ni veivakararawataki e Buchenwald, Mauthausen, Sachsenburg, kei Sachsenhausen. Ena veiyabaki ni 1970, a vakaotia kina o koya na nona ivola na droini ni veika a sotava ena gauna e vesu tu kina.\nE vakaraica tiko na vulagi na isulu e cula e liga era dau dara na iVakadinadina i Jiova ena gauna era vesu tu kina.\nParofesa Emeritus Yair Auron\nE kaya o Yair Auron e dua na daunitukutuku makawa, e parofesa tale ga ena Univesiti na Tel Aviv Open me baleta na vanua ni sarasara qori: “Dua na ka noqu nanumi ira na itabagone era vuli tiko ena sekeneri, e bibi mera raica na veika qo, ni levu vei keimami e lailai sara na ka keimami kila me baleti ira na iVakadinadina i Jiova. Levu vei keimami e Isireli keimami sega sara ga ni kila na veika me baleti ira na iVakadinadina i Jiova kei na kedra italanoa ena gauna i Itala.”\nE kaya na mata ni iVakadinadina i Jiova e Isireli o Mauro Trapanese: “E sega wale ga ni vinakati mera kila na lewenivanua na veika rarawa era sotava na iVakadinadina i Jiova ena veiliutaki i Itala, ia mera kila tale ga na ka talei e yaco ena ituvaki qori. Kena ivakaraitaki, era sega ni kila e levu era lai sarasara yani nira rawa ni sere na iVakadinadina i Jiova mai na keba ni veivakararawataki ke ra cakitaka ga nodra vakabauta. E totoka na veivakasarasarataki ni vakaraitaki kina na itukutuku matailalai va qori, e dina tale ga.”\nParofesa Gideon Greif\nE kaya o parofesa Gideon Greif e dua na daunitukutuku makawa me baleta na veika e yaco e Auschwitz: “Era tamata vinaka na iVakadinadina i Jiova, e vinaka cake vei ira mera vakacacani qai vakamatei era na sega ga ni cakitaka na ka era vakabauta kei na nodra lewaeloma e vakavulici.”\nNi oti nona sarasara o Dr. Batya Brutin e dua na daunitukutuku makawa ena itaba kei na droini ni Holocaust, e kaya: “Au kila ni ka eda vulica ena ka era sotava na iVakadinadina i Jiova ena gauna i Itala, ena rawa ni vukei keda meda veisautaka noda ivakarau me rawa ni vukei keda meda vakavinakataka na ituvaki kei vuravura.”\nE vakayacori ga vakadua na sarasara qori ena nodra veiqaravi o ira na tuvanaka na kena caka, ia era kerea eso tale na tabana ni vuli era lai sarasara yani ke tu eso tale na kedra itukutuku na iVakadinadina i Jiova mera rawa ni vakayagataka.\nVeiyasa i vuravura: David A. Semonian, Valenivolavola ni Tabana ni iTukutuku, +1-845-524-3000\nIsireli: Mauro Trapanese, +972-54-568-1912\niMeli iMeli Vakaraitaki mai Tel Aviv na Veika Era Sotava na iVakadinadina i Jiova ena Gauna i Itala\nTuvanaki Eso Tale na Vunau e Matanalevu


Bible verses on vice\nNa waini sa ka ni marau, na gunu e veiwakitaki Sa kauta mai na veivala, o koya sa vakasesei kina sa sega ni yalomatua. Vakaibalebale 20:1\nO koya sa ubia na nona i valavala ca, sa sega ni vuavuai vinaka, O koya sa vakatusa ka biuta na nona caka cala ena bula ka kune loloma. Vakaibalebale 28:13\n"O koya oqo, kevaka sa sereki kemudou na Luvena, o ni sa sereki vakaidina. Joni 8:36\nOi kemudou talega, mo dou mate ki nai valavala ca, ia mo dou bula vua na Kalou, e na vuku i Jisu Karisito na noda Turaga. O koya oqo, me kakua ni vakatulewa tiko ena yalomudou nai valavala ca, de qai tuberi kemudou ka liutaki kemudou na kena gagadre ca. Dou kakua ni solia na veitiki ni yagomudou ki nai valavala ca, me caka kina na ka ca, dou soli kemudou ga vua na Kalou, ni dou sa bula mai na mate kei na veitikimudou vua na Kalou, me caka kina na ka dodonu. Roma 6:11-13\nO koya oqo, au sa vakamamasu vei kemudou na veiwekani, ena vuku ni Nona loloma levu na Kalou, mo dou cabora na yagomudou mei madrali bula, me ka tabu, me rawa ni ciqoma na Kalou, ka me nomudou i soro vakayalo. Dou kakua ni vakatatamuria na bula vakavuravura, ia mo dou veisau ga ni sa vakavoui tiko na nomudou vakasama, ka mo dou kila kina na loma ni Kalou, sa yaga, ka vinaka, ka uasivi sara. Roma 12:1,2\nNi sa volai: "Me vaka au sa bula, sa tukuna na Turaga, ena tekiduru vei Au na duru vakayadua ga, kei na yame kecega ena vakatutusa vua na Kalou." Oi keda yadudua eda na dui solia nai tukutuku, ni veika eda cakava ena vukuna vua na Kalou. Roma 14:11,12\nDou sega tiko beka ni kila o ira kece na sega ni yalododonu, era na sega ni rawata na matanitu ni Kalou? Dou kakua ni vakalialiai kemudou: O ira sa tiko vata ni se bera na vakawati, o ira na dauqaravi matakau, o ira na veibutakoci (dauyalewa, dautagane) o ira na veiwatini vakatagane kei na veiwatini vakayalewa, o ira na veilasami ga vakatagane, O ira na daubutako, o ira na daukocokoco, o ira na daumateni kei ira na dau veivakasewasewani, o ira sa vaka oqo, era na sega ni rawata na matanitu ni Kalou. Na nomudou bula e vaka tu o ya e liu. Ia oqo dou sa vakasavasavataki ka vakavoui mai, ia dou sa qai vakadonui ena vuku ni yaca i Jisu na noda turaga kei na Yalo Tabu ni Kalou. 1 Koronica 6:9-11\nE sega ni dua na ka me tabu vei au, ia e levu na ka e sega ni yaga vei au. E dina mada ga ni'u rawa ni vakayagataka kece, ia au sega ni vinakata ga me dua na ka oqo me mai lewai au. 1 Koronica 6:12\nE sega beka ni dou sa kila oti, ni yagomudou sa vale ni Yalo Tabu ka sa dau curumi kemudou, ni o koya na kalou sa vakatikora e yalomudou, e sega ni dodonu kina mo dou veitaliataka na yagomudou? 1 Koronica 6:19\nE sega ni dua na veivakatovolei me yaco vei kemudou me se bera mada ni tarai kemudou; ia sa yalodina na Kalou, ena sega ni rawa ni dou rawata, ia na veivakatovolei kece ena dau vakarautaka o koya na kena sala, me lako curumi kina ena bula e vosota. 1 Koronica 10:13\nNa dauvuvu, na daulaba, na daumateni, na daumarau vakalialia, kei na veika sa vaka kina; na veika oqo au sa tukuna oti vei kemudou, ni o ira kece era cakava tiko na veika oqo, era na sega ni rawata na matanitu ni Kalou. Na dauyalomalua, na dauyalomalumalumu. Na veika oqori sa sega ni ia kina na cudruvi ena vunau. Kalatia 5:21,23\nDou kakua ni mateni ena waini, dou na cakava kina eso nai tovo vakasisila; ia mo dou vakasinaiti ga ena Yalo Tabu, Efeso 5:18\nSa rauta mada na nomu gunuva tikoga na waidroka, ia mo tovolea talega vakalailai na waini, ena vuku ni leqa ni ketemu kei na malumalumu edau yacovi iko tiko. 1 Timoci 5:23\nE sega ni mai bula tiko o koya e vuravura ena nona bula taucoko, me baleta na gagadre ca ka tu vei keda na tamata, ia ena vuku ga ni lewa ni Kalou. Vei keda, eda a bula tu mai ena dua na gauna ena bula vakasisila ka tekivu sara mai vei ira noda qase â€“ eda a dauvakacaca, dau gagadre ca, dau mateni, dau veivala, dau marau vakalialia, dau qarava na ka buli. Na ka oqo, era vosavakacacataki kemudou kina, ni ra sega ni raica mo dou bulataka na bula era vakayacora tiko. Ka era na tu taucoko, ena matai Koya ena lewai ira na bula kei ira na mate, ka mera na vakatusai ira vua. Ena vuku ni ka oqo, ea laki vunautaki kina nai tukutuku vinaka vei ira na mate, ni ra na lewai talega ena vuku ni nodra i valavala; ka tautauvata kei ira na bula tiko, ia mera bula vua na Kalou ena yalodra. Ia sa voleka sara nai vakataotioti; o koya mo dou gumatua sara ka dau yadrava na masumasu. 1 Pita 4:2-7\nKevaka eda tukuna ni sega na noda i valavala ca, eda vakaisini keda tikoga, a sa sega ni tu vei keda na dina. Kevaka eda sa vakatusa na noda i valavala ca, sa yalodina ka yalododonu o Koya me vosota ka bokoca na noda i valavala ca, ka vakasavasavataki keda mai na ka kecega sa sega ni dodonu. 1 Joni 1:8,9